Doktor beri amaran trend ‘ayam mengantuk’
Oleh KOSMO!

15 Januari 2022, 4:30 pm
LONDON – Doktor-doktor memberi amaran kepada orang ramai supaya menjauhi trend terbaharu di media sosial kerana boleh membahayakan nyawa mereka, lapor akhbar New York Post kelmarin.
Trend dinamakan ‘ayam mengantuk’ itu menyaksikan pengguna memasak hidangan ayam yang diperap atau direbus dalam cecair ubat batuk.
Doktor-doktor meminta orang ramai supaya tidak menggunakan ubat batuk atau ubat selesema untuk merebus atau sebagai bahan perapan.
Amaran itu dikeluarkan selepas semakin banyak video di laman TikTok menunjukkan individu memasak hidangan ayam secara demikian termasuk menggunakan separuh kandungan botol ubat batuk.
“Idea bahawa anda menggunakan ubat sebagai bahan perapan ayam dan daging kerana mempercayai hidangan itu mempunyai khasiat untuk kesihatan bukan sahaja bodoh tetapi amat berbahaya,” kata seorang pegawai perubatan, Dr Jeff Foster.
Profesor Bahagian Perubatan Keluarga di Universiti Komanwel Virginia, Dr. Aaron Hartman menerangkan mengapa trend tersebut berbahaya.

“Apabila anda memasak ubat batuk, anda merebus air dan alkohol di dalamnya. Ini menyebabkan daging ayam yang dimasak mengandungi konsentrasi ubat dalam jumlah yang banyak.
“Apabila anda memakan ayam tersebut, anda seperti mengambil separuh atau satu botol ubat batuk bergantung kepada jumlah yang digunakan untuk memasak,” jelasnya.
Kata Hartman, perbuatan itu boleh menyebabkan keracunan, jatuh sakit, cirit birit, kerosakan hati, malah boleh membawa kepada kematian. – Agensi


426,305 pengguna manfaat inisiatif harga murah di PJKM
Oleh NOOR HAYATI MAMAT

15 Januari 2022, 3:02 pm
HULU TERENGGANU – Program Jualan Keluarga Malaysia (PJKM) yang dilancarkan sejak awal bulan lalu berjaya merekodkan jualan keseluruhan RM7.8 juta sehingga hujung minggu lalu.
Timbalan Menteri Perdagangan Dalam Negeri dan Hal Ehwal Pengguna, Datuk Rosol Wahid berkata, sepanjang tempoh itu, PJKM telah diadakan di 274 lokasi di semua kawasan Parlimen seluruh negara.
“PJKM juga berjaya menarik 426,305 pengguna di sepanjang penganjuran di seluruh negara sejak awal bulan Disember tahun lalu.
“Ia sekali gus menetapi hasrat kerajaan untuk membantu golongan isu rumah khusunya B40 (berpendapatan rendah) membeli keperluan harian yang harga lebih murah,” katanya ketika ditemui pekarangan Pusat Dagangan Ajil (ATC) di sini hari ini.
Terdahulu beliau ditemui selepas melancarkan program Jualan Keluarga Malaysia peringkat Parlimen Hulu Terengganu.
Dalam perkembangan sama, Rosol berkata, PJKM peringkat Hulu Terengganu menawarkan ayam pada harga lebih mampu milik iaitu RM7.80 sekilogram.

Jelas beliau, ia jauh lebih murah daripada harga siling pasaran iaitu RM9.10 sekilogram yang ditetapkan dalam Skim Kawalan Harga Keluarga Malaysia (SKHKM) sehingga 4 Februari depan.
“Begitu juga dengan barangan keperluan lain. PJKM boleh menjual pada harga lebih murah kerana ia diambil terus dengan harga pemborong,” katanya. – K! ONLINE


Individu lengkap vaksin hanya kuarantin tujuh hari
Oleh SITI A'ISYAH SUKAIMI

15 Januari 2022, 4:22 pm
PUTRAJAYA – Individu yang disahkan positif Covid-19 serta telah lengkap vaksinasi dan tidak bergejala diwajibkan menjalani perintah pengasingan selama tujuh hari, manakala tempoh 10 hari pula bagi mereka yang tidak lengkap, enggan vaksin atau bergejala.
Menteri Kesihatan, Khairy Jamaluddin Abu Bakar berkata, untuk kontak rapat kepada kes positif Covid-19, individu yang telah mendapat dos penggalak perlu menjalani perintah kuarantin selama lima hari.
Katanya, bagi kontak rapat yang telah lengkap vaksinasi dan yang belum lengkap atau tiada vaksinasi, individu tersebut perlu menjalani perintah kuarantin selama tujuh hari.
“Sekiranya kontak rapat tersebut bergejala, lakukan ujian pengesanan jangkitan Covid-19 menggunakan RTK-Ag sama ada kendiri atau ke fasilti kesihatan berhampiran bagi mendapatkan rawatan lanjut. Keputusan ujian kendiri hendaklah dimasukkan ke dalam Mysejahtera.
“Mereka juga perlu menjalani ujian RTK-Ag sama ada di fasiliti kerajaan atau swasta pada hari kelima (untuk kuarantin lima hari) dan hari ketujuh (untuk kuarantin tujuh hari) serta diberi pelepasan kuarantin pada hari yang sama ujian pengesanan RTK-Ag dijalankan sekiranya keputusan adalah negatif dan tidak bergejala,” katanya dalam satu kenyataan di sini hari ini.
Beliau berkata, prosedur itu akan mula berkuat kuasa esok dan turut terpakai ke atas mereka yang sedang menjalani pengasingan dan kuarantin manakala prosedur sedia ada bagi pengurusan pengembara yang baru tiba ke Malaysia masih terpakai.

Mengulas lanjut, Khairy Jamaluddin berkata, Kementerian Kesihatan (KKM) juga telah meningkatkan kesiapsiagaan sistem perkhidmatan kesihatan dalam menghadapai kemungkinan peningkatan kes susulan pelaporan kes jangkitan varian Omicron dalam negara.
“Oleh itu, KKM menyarankan kepada individu yang layak menerima vaksin Covid-19 supaya mendapatkan dos penggalak bagi mencapai tahap perlindungan yang optimum serta mengelakkan gejala jangkitan Covid-19 yang teruk serta komplikasinya,” jelasnya. – K! ONLINE


Batalion 3 PGA bantu Perhilitan kesan harimau di Pos Bihai
Oleh ROHANA MOHD. NAWI

15 Januari 2022, 3:58 pm
TUMPAT – Ibu Pejabat Polis Kontinjen (IPK) Kelantan akan menghantar seramai 29 anggota Batalion 3 Pasukan Gerakan Am (PGA) dari Senoi Perap, Bidor, Perak untuk membantu mengawal kawasan dan mengesan harimau di Pos Bihai, Gua Musang.
Ketua Polis Kelantan, Datuk Shafien Mamat berkata, pihaknya menghantar anggota PGA untuk membantu Jabatan Perlindungan Hidupan Liar dan Taman Negara (Perhilitan) di kawasan tersebut.
Menurutnya, seramai 19 anggota PGA terbabit akan melapor diri di Ibu Pejabat Polis Daerah Gua Musang pada Rabu ini manakala 10 lagi keesokan harinya.
“Tugas anggota PGA adalah untuk mengawal pergerakan penduduk agar mereka tidak keluar demi keselamtan mereka.
“Anggota terbabit juga akan membantu Perhilitan untuk mengesan harimau belang yang dipercayai masih berada di kawasan berkenaan,” katanya pada sidang akhbar selepas Majlis Perasmian Program Kayuhan Tahun 2022 di Balai Polis Wakaf Bharu hari ini.
Mengulas lanjut, Shafien berkata, penduduk orang Asli akan dikawal dan tidak dibenarkan keluar ke kawasan hutan selagi kerja mengesan belum selesai.

Katanya, berdasarkan maklumat yang diterima, penduduk di Pos Bihai dibantu oleh pertubuhan bukan kerajaan (NGO) dan agensi kerajaan yang turut menghantar bekalan makanan.
“Semua penduduk tidak dibenarkan keluar ke kawasan hutan bagi mengelak menjadi mangsa harimau belang.
“Anggota polis turut ditugaskan melakukan pemantauan di sepanjang laluan di luar kawasan hutan,” katanya. – K! ONLINE


KKM sasar generasi tanpa perokok
Oleh AMREE AHMAD

15 Januari 2022, 3:49 pm
PUTRAJAYA – Kementerian Kesihatan berhasrat menggubal perundangan baharu dikenali sebagai Akta Kawalan Tembakau dan Merokok dalam persidangan Parlimen tahun ini.
Menterinya, Khairy Jamaluddin Abu Bakar berkata, undang-undang yang dianggap lebih tegas itu bakal melahirkan generasi akan datang yang tidak lagi kenal apakah itu rokok dan produk berkaitannya.
“Pada saya, peruntukan akta ini memang harus diwujudkan segera demi memastikan sampai satu masa kelak, anak muda generasi terakhir kita akan tidak kenal apa itu rokok,” katanya.
Beliau berucap demikian pada Majlis Amanat Tahun Baharu 2022 peringkat kementerian itu yang diadakan secara hibrid baru-baru ini yang turut disertai oleh semua pegawai dan kakitangannya.
Meskipun tidak dinyata secara spesifik, beliau merujuk Peraturan Kawalan Hasil Tembakau 2004 (Pindaan 2018) yang diwartakan pada 2020 sebagai undang-undang larangan merokok.
Mengulas lanjut, Khairy Jamaluddin berkata, walaupun akta baharu itu kelak dijangka boleh mengundang banyak kontroversi, beliau perlu bermula sekarang bagi mengawal selia trend gejala merokok.

“Akta ini juga nanti akan memperuntukkan apa yang diharapkan sebagai generation end-game (generasi penamat) perbuatan merokok di Malaysia untuk tempoh jangka panjang,” jelasnya.
Meskipun pelbagai kempen dibuat malah zon larangan merokok ditambah, tahap kesedaran katanya tetap sama dengan melihat angka kemasukan pesakit jantung, kanser dan lain-lain.
Khairy juga bertekad menyemak semula Akta Dadah Berbahaya dan Akta Racun bagi isu kawal selia dapat dilakukan ke atas penggunaan substan tumbuhan seperti ganja dan ketum.
“Ini untuk membolehkan ia diaplikasi untuk tujuan perubatan dengan disesuaikan mengikut data dan bukti saintifik selain hasil dapatan penyelidikan terkini seluruh dunia,” tambah beliau.
Segala pindaan serta penggubalan akta itu tegasnya, akan memberi punca kuasa kepada pihak kementerian dan harapan kepada rakyat yang menanti begitu lama perubahan dilakukan.
Dalam perkembangan lain, Khairy Jamaluddin juga membayangkan tiada lagi Perintah Kawalan Pergerakan akan dibuat sebaliknya usaha pengekangan penularan wabak Covid-19 akan diperkasakan lagi.
Ini termasuk mencadangkan penubuhan Suruhanjaya Reformasi Kesihatan sebagai badan bebas pelaksana perubahan yang bertanggungjawab memastikan kesihatan rakyat terbela.
Turut disentuhnya ialah misi menjadikan Institut Kesihatan Kebangsaan sebagai bertaraf pusat kecemerlangan antarabangsa dan fasiliti kementerian lebih canggih dan mesra alam. – K! ONLINE


Mayat lelaki sangkut di ranting pokok sungai
Oleh ISKANDAR SHAH MOHAMED

15 Januari 2022, 3:53 pm
KUALA SELANGOR – Mayat seorang lelaki ditemui tersangkut pada ranting pokok di Sungai Kuala Selangor berdekatan Kampung Bukit Belimbing di sini, hari ini.
Kejadian kira-kira pukul 9.20 pagi itu disedari pemancing yang mencari udang di sekitar kawasan tersebut.
Pengarah Bomba Selangor, Norazam Khamis berkata, pihaknya bergegas ke lokasi kejadian sejurus menerima panggilan kecemasan pada pukul 9.31 pagi.
Katanya, sepasukan tujuh pegawai dan anggota dari Balai Bomba dan Penyelamat Kuala Selangor dikerah dalam operasi mencari mangsa berusia dalam lingkungan 40-an itu.
“Pemeriksaan mendapati mayat lelaki yang belum dikenal pasti identiti tersangkut di ranting pokok tepi sungai berkenaan.
“Anggota bomba dengan bantuan polis dan bot nelayan tempatan berjaya mengeluarkan mayat itu pukul 1 petang tadi,” katanya dalam kenyataan hari ini.

Tambah Norazam, mayat mangsa diserahkan pihaknya kepada polis untuk tindakan lanjut dan telah dihantar ke Hospital Tanjong Karang untuk bedah siasat. – K! ONLINE


Ditinggal menjelang perkahwinan, wanita nekad bersanding sendirian
Oleh KOSMO!

16 Januari 2022, 8:30 pm
JAKARTA – Seorang pengantin perempuan dari Bali menjadi tular gara-gara melangsungkan majlis perkahwinan tanpa pengantin lelaki, lapor laman berita Suara.com.
Menerusi satu video rakaman yang dimuat naik di TikTok, seorang pengantin perempuan dilihat lengkap memakai baju pengantin serta bersolek, namun tiada pengantin lelaki di sampingnya.
Wanita itu menceritakan satu-persatu mengenai bagaimana perkara tersebut berlaku.
Menurutnya, pada awalnya, pengantin lelaki komited untuk melangsungkan perkahwinan. Namun, sehari sebelum dinikahkan, keluarga pihak lelaki bertindak membatalkan perkahwinan mereka.
“Kenapa perlu bersusah-payah membatalkan perkahwinan sedangkan persiapan sudah lengkap dari awal,” tulis wanita itu.
Wanita tersebut akhirnya membuat keputusan untuk tetap meneruskan majlis meskipun tanpa pengantin lelaki demi menjaga nama baik keluarga.

Kisah tular itu mendapat tumpuan netizen di ruangan komen.
“Kalu enggan berkahwin, kenapa tidak diberitahu sejak awal. Kasihan keluarga wanita itu kerana sudah menyiapkan semua kelengkapan perkahwinan,” kata seorang netizen.
“Sekarang dia ditinggalkan kerana lelaki itu tidak mahu bertanggungjawab. Jangan menyesal, tetap bersemangat dan percaya bahawa karma itu wujud,’’ tulis seorang lagi pengguna. – Agensi


Beijing catat kes pertama Omicron
Oleh KOSMO!

16 Januari 2022, 8:00 pm
BEIJING – Beijing merekodkan kes pertama varian Omicron Covid-19 menjelang Tahun Baru Cina dan pembukaan Sukan Olimpik Musim Sejuk, lapor agensi berita United Press International (UPI) semalam.
Perkara tersebut dimaklumkan oleh Timbalan Pengarah Pusat Pencegahan dan Kawalan Penyakit Beijing, Pang Xinghuo ketika sidang akhbar semalam.
Menurut Xinghuo, pihak berkuasa telah menyekat pergerakan di kawasan jangkitan iaitu bangunan Teknologi Baharu Haidian dan pekarangan kediaman di daerah Haidian.
Menurut pegawai, lelaki yang dijangkiti itu mula mengalami gejala sakit tekak pada Khamis minggu lalu sebelum kelesuan keesokan harinya.
Dia disahkan positif Covid-19 sebanyak dua kali sebelum dipindahkan ke hospital untuk pengasingan dan rawatan, demikian menurut agensi berita China News Service.
Pegawai menghantar pasukan petugas untuk mengesan orang ramai yang mungkin mempunyai kontak dengan pesakit berkenaan.

Xinghuo berkata, China menghadapi dua risiko penularan dari dalam dan luar negara, serta perlu melaksanakan strategi pencegahan dengan ketat. – AGENSI


The Reds rampas tempat ke-2 EPL
Oleh MUHAMAD ARDIE PUTRA SUHAIMI

16 Januari 2022, 11:58 pm
LIVERPOOL – Pasukan Liverpool memintas kedudukan kedua carta Liga Perdana Inggeris (EPL) selepas menepati ramalan dengan menewaskan Brentford 3-0 sebentar tadi.
Pada aksi di Stadium Anfield itu, skuad The Reds kendalian Jurgen Klopp membariskan kesebelasan terbaik dengan meletakkan Roberto Firmino, Diego Jota dan Alex Oxlade-Chamberlain untuk mengemudi jentera serangan.
Meskipun berjaya mempamerkan corak pertahanan yang jitu di awal saingan, Brentford masih gagal menyekat tekanan yang diberikan oleh pasukan tuan rumah.
Pemain tengah Liverpool, Fabinho menjaringkan gol pertama selepas menanduk masuk hantaran cantik yang dilakukan oleh Trent Alexandre-Arnold sebelum tamat babak pertama.
Bersambung pada separuh masa kedua, skuad Liverpool terus ghairah menambah gol dan kini giliran Chamberlain menggandakan kelebihan buat pasukan The Reds dengan ledakan pada minit ke-69.
Penyokong Liverpool bertambah ceria apabila pemain gantian, Takumi Minamino menambah derita pasukan pelawat dengan gol ketiga selepas menyudahkan hantaran yang dilakukan Firmino pada minit ke-77.

Keputusan tersebut kekal sehingga tamat perlawanan dengan Liverpool kini memintas kedudukan Chelsea apabila mengutip 45 mata selepas mengharungi 21 perlawanan.
Namun, Liverpool masih memiliki jurang mata yang besar dengan pendahulu liga, Manchester City yang gah mengutip 56 mata ketika ini. – AGENSI


RM2 juta selesai isu masalah air di lokasi kritikal
Oleh SALEHUDIN MAT RASAD

16 Januari 2022, 8:47 pm
JERANTUT – Kerajaan memperuntukkan sebanyak RM2 juta daripada dana Tabung Wakaf Air bagi menyelesaikan isu masalah air di lokasi-lokasi kritikal di luar bandar.
Menteri Alam Sekitar dan Air, Datuk Seri Tuan Ibrahim Tuan Man berkata, setakat ini, sebanyak RM1 juta telah dibelanjakan bagi menyediakan 32 wakaf air seluruh negara.
“Tahun ini melalui mesyuarat jawatankuasa, kami telah memutuskan untuk membelanjakan sekitar RM2 juta daripada jumlah dana terkumpul iaitu lebih kurang RM3 juta hasil sumbangan orang ramai.
“Daripada itu sebanyak 20 telaga tiub telah mula beroperasi dan 12 lagi sudah diserahkan kepada jawatankuasan dan wakil penduduk,”katanya dalam sidang akhbar selepas lawatan tapak projek Wakaf Air di Felda Sungai Retang, di sini, hari ini.
Menurutnya, projek yang melibatkan peruntukan berkenaan akan memberi tumpuan kepada kawasan luar bandar bermasalah membabitkan beberapa negeri seperti Pahang, Kelantan, Sabah, Sarawak dan lain-lain negeri.-K! ONLINE


Perubahan iklim jejas pertumbuhan bayi
Oleh KOSMO!

16 Januari 2022, 9:00 pm
WASHINGTON – Enam kajian baharu mendapati bahawa krisis perubahan iklim di seluruh dunia memberi kesan kepada kesihatan janin dalam kandungan, pertumbuhan bayi serta menyebabkan risiko kelahiran pramatang, lapor akhbar The Guardian semalam.
Kajian-kajian tersebut diterbitkan dalam terbitan khas jurnal Paediatric and Perinatal Epidemiology yang dijalankan merentasi dunia dari Amerika Syarikat (AS) ke Denmark dan Australia.
Menurut saintis, peningkatan haba yang berlaku menyebabkan pertambahan berat badan pada bayi sehingga meningkatkan risiko obesiti ketika dewasa kelak.
Peningkatan suhu yang tinggi pula dikaitkan dengan kelahiran pramatang, yang seterusnya menjejaskan kesihatan sepanjang hidup selain meningkatkan kemasukan kanak-kanak ke hospital.
Selain itu, wanita hamil yang terdedah kepada kebakaran hutan akan menggandakan risiko kecacatan kelahiran yang teruk digelar gastroschisis.
“Kami mula mendapati bahawa perubahan iklim memberi kesan kepada kesihatan dari awal usia kanak-kanak hingga remaja.

“Ini adalah masalah yang memberi kesan kepada semua penduduk dunia. Perkara ini mungkin menjadi lebih teruk dengan krisis perubahan iklim yang berterusan,” kata pakar  dari Fakulti Kesihatan Awam Universiti Boston, Profesor Gregory Wellenius, yang merupakan penyunting bersama kajian tersebut.
Dalam pada itu, kajian-kajian tersebut turut mendapati bahawa pencemaran udara daripada pembakaran bahan api fosil berpotensi meningkatkan risiko ketidaksuburan dengan ketara.
Peningkatan pencemaran beberapa unit zarah di udara akan menyebabkan penurunan dalam kitaran haid sebanyak kira-kira lapan peratus. – AGENSI


Bomba selamatkan lelaki cuba terjun Menara KL
Oleh MUHD AFIQ AL-HAFIZ MAT YUSOF

16 Januari 2022, 8:02 pm
KUALA LUMPUR – Tindakan pantas anggota bomba berjaya menyelamatkan seorang lelaki warga tempatan yang dipercayai cuba membunuh diri di bangunan Sky Deck, Menara Kuala Lumpur hari ini.
Pusat Gerakan Operasi Kuala Lumpur dalam kenyataan berkata, pihaknya menerima maklumat berhubung kejadian kira-kira pukul 5.11 petang.
“Seramai 25 pegawai dan anggota bersama tiga jentera dari Balai Bomba Dan Penyelamat Hang Tuah dan Pudu telah dikerah ke lokasi kejadian.
“Setibanya dilokasi, lelaki berusia 21 tahun tersebut telah berdiri di hujung bangunan Sky Deck, Menara Kuala Lumpur yang berketinggian 300 meter dipercayai cuba membunuh diri,” katanya di sini hari ini.
Mengulas lanjut, mangsa bagaimanapun berjaya ditangkap dari arah belakang dan diselamatkan kira-kira pukul pukul 6.38 petang.
“Mangsa telah di bawa ke tempat yang selamat sebelum diserahkan kepada polis untuk tindakan lanjut,” ujarnya. – K! ONLINE.


Pengguguran Mohd Khairuddin sebagai Ahli Jawatankuasa Pas hak parti
Oleh SALEHUDIN MAT RASAD

16 Januari 2022, 8:11 pm
JERANTUT – Pengguguran Ahli Jawatankuasa PAS Pusat, Datuk Dr. Mohd. Khairuddin Aman Razali tidak akan menimbulkan konflik dalaman kepada parti berkenaan.
Timbalan Presiden Pas Datuk Tuan Ibrahim Tuan Man berkata, penyokong parti di peringkat akar umbi perlu akur dengan keputusan yang dibuat oleh Presiden Parti Tan Sri Abdul Hadi Awang.
“Dr. Mohd Khairuddin bukan calon yang menang dalam pemilihan Pas sebaliknya dicalonkan untuk mengisi kekosongan jawatankuasa yang dilantik dan dalam mesyuarat kedua yang dipengerusikan Presiden parti namanya digugurkan digantikan nama lain yang dipersetujui jawatankuasa.
“Oleh itu tiada isu besar yang berbangkit yang boleh menyebabkan perpecahan dalaman dalam parti,”katanya dalam sidang akhbar selepas lawatan kerja projek wakaf air di Felda Sungai Retang di sini hari ini.
Menurutnya, pengguguran bekas Menteri Perusahaan, Perladangan dan Komoditi itu diputuskan pada mesyuarat Pas yang diadakan di ibu pejabat parti iti di Kuala Lumpur baru-baru ini.
Katanya walaupun Mohd. Khairuddin mempunyai prestasi yang cemerlang ketiga menjawat jawatan menteri tetapi disiplin tetap menjadi prioriti utama kepada parti itu.

Jelasnya pengguguran Khairuddin yang juga Ahli Parlimen Kuala Nerus mempunyai alasan tertentu setelah mengambil kira pandangan jawatankuasa disiplin.-K! ONLINE


Wanita Britain dikecam buang air besar tengah jalan
Oleh KOSMO!

16 Januari 2022, 9:30 pm
LONDON – Seorang wanita di Britain dikecam kerana membuang air besar di tengah jalan ketika waktu siang di sebuah kawasan kediaman, lapor akhbar Daily Star semalam.
Kejadian itu dikatakan berlaku sekitar pukul 11.20 malam (waktu tempatan) pada Khamis lalu di sebatang jalan berhampiran kawasan kediaman Parkwood Avenue, bandar Scunthorpe.
Seorang penduduk yang terkejut dengan situasi itu bertindak merakam gambar wanita terbabit yang sedang membongkok dari luar tempat duduk penumpang sebuah kereta sambil berbual menggunakan telefon, lapor laman berita GrimsbyLive.
Najis wanita itu didakwa ditinggalkan dengan sehelai pelitup muka diletakkan di atasnya.
“Saya keluar dari rumah dengan beberapa rakan ketika ternampak sebuah kereta berwarna biru dengan pintu tempat duduk penumpang terbuka di luar rumah penjagaan Bridgewater.
“Dia kembali ke dalam kereta setelah mengesan kehadiran saya,’’ jelas seorang penduduk di kawasan itu, Nicky Johnson kepada laman berita GrimsbyLive.

Tambah Nicky, kereta itu kemudian dilihat mengundur dan menuju ke arah Parkwood Avenue sebelum berhenti di sebatang jalan.
Dia kemudiannya berlalu pergi setelah keluar dari kereta dan berjalan ke arah Seaton Road. – Agensi


Kupekmas gesa kerajaan kekal kenaikan tahunan pencen dua peratus
Oleh ALWANI ZAFIRAH

16 Januari 2022, 9:29 pm
PETALING JAYA – Kelab Pesara Kerajaan Malaysia (Kupekmas) menggesa kerajaan mengekalkan kenaikan tahunan sebanyak dua peratus buat pesara kerajaan.
Presidennya, Datuk Omar Osman berkata,terdapat ura-ura mengatakan skim tersebut yang dilaksanakan sejak lapan tahun lalu itu mahu ditarik semula.
Omar Osman
Menurutnya, walaupun belum ada pengumuman rasmi dikeluarkan mengenai penarikan tersebut, namun pihaknya membantah keras jika perkara itu benar-benar mahu dilaksanakan.
“Kerajaan sebelum ini setuju kenaikan pencen dua peratus setahun selepas rundingan, tetapi kini secara tiba-tiba mahu dihapuskan tanpa sebarang rundingan khususnya dengan pesara.
“Sepatutnya, kerajaan perlu berbincang dahulu dengan persatuan pesara sebelum keputusan mengenainya diambil,” katanya dalam satu kenyataan hari ini.
Selain itu, pihaknya berasa kesal kerana tidak dipanggil taklimat atau perundingan mengenai hal tersebut yang hanya diketahui melalui sebaran di WhatsApp dan media sosial.

Sementara itu, Osman turut mempersoalkan isu mengenai pemeriksaan jantung di Institut Jantung Negara (IJN) yang dikatakan telah ditamatkan buat pesara.
“Sebelum ini pesara boleh ke IJN untuk pemeriksaan jantung, tetapi sekarang kena ikut giliran dari hospital, malah pesara yang sedang menerima rawatan susulan di IJN juga ditamatkan.
“Ini bermakna kemudahan kepada pesara semakin mula hilang sedikit demi sedikit,” ujarnya.
Dalam pada itu, beliau berharap kerajaan mengkaji semula penarikan kenaikan tersebut dengan mengambil kira kos sara hidup dan bebanan kewangan yang semakin tinggi serta memohon pihak Kementerian Kesihatan (KKM) untuk tidak menyusahkan pesara terutamanya warga emas mengenai isu rawatan di IJN.
Tambahnya lagi, pihaknya mengambil keputusan susulan daripada mesyuarat Ahli Majlis Jawatankuasa Kerja Tertinggi ( AMJKT) untuk menyuarakan masalah yang timbul secara berhemah agar suara pesara dapat didengar oleh kerajaan. – K! ONLINE


Remaja, kanak-kanak dikhuatiri lemas dalam sungai di Masai
Oleh MOHAMAD FAIZAL HASHIM

16 Januari 2022, 8:52 pm
PASIR GUDANG – Seorang remaja bersama seorang kanak-kanak dikhuatiri lemas dalam kejadian yang berlaku di sungai berhampiran Jalan Masai Utama, Taman Masai Utama, dekat sini petang tadi.
Menurut Komander Operasi, Penguasa Bomba Kanan II, Yusri Atan berkata, pihaknya menerima maklumat mengenai kejadian itu pada pukul 6.14 petang tadi.
Beliau berkata, kejadian lemas itu membabitkan dua orang mangsa yang masing-masing berusia sembilan dan 14 tahun.
Katanya, susulan panggilan kecemasan diterima, seramai 14 anggota bomba dari Balai Bomba dan Penyelamat (BBP) Pasir Gudang dikejarkan ke tempat kejadian.
“Setibanya Pasukan Keluaran Operasi (PKO) di tempat kejadian didapati benar terdapat seorang remaja dan seorang orang kanak-kanak lelaki dipercayai lemas di dalam sungai tersebut.
“Operasi mencari dan menyelamat sedang dijalankan di sungai yang berkedalaman kira-kira 2.7 meter itu. Maklumat lanjut mengenai kes ini sedang diperolehi,” katanya ketika dihubungi hari ini.-K! ONLINE


Tang Jie-Yen Wei terlepas gelaran sulung
Oleh MUHAMMAD HELMEE RAMLI

16 Januari 2022, 7:51 pm
HASRAT beregu campuran negara, Chen Tang Jie-Peck Yen Wei untuk memulakan saingan musim baharu dengan gelaran juara tidak terlaksana apabila tewas pada perlawanan akhir kejohanan badminton Terbuka India sebentar tadi.
Pada aksi yang berlangsung di Arena Tertutup K.D. Jadhav itu, Tang Jie-Yen Wei terapksa akur dengan kekalahan straight set 15-21, 18-21 kepada beregu Singapura, Terry Hee Yong Kai-Tan Wei Han.
Pemain lawan nyata berada dalam kelas tersendiri apabila hanya memerlukan masa 40 minit untuk melakar kemenangan, sekali gus menjadi gelaran sulung mereka dalam saingan musim bahar.
Walaupun tewas, namun beregu yang berada di ranking ke-40 dunia itu masih berpeluang untuk menebus kecewa apabila akan menyertai kejohanan antarabangsa India di Lucknow bermula esok.
Tang Jie-Yen Wei akan turun sebagai pilihan kedua kejohanan dan dijadualkan bertemu wakil tuan rumah, Pratik Ranade-Kanika Kanwal pada pusingan pertama nanti.-K!ONLINE


Hantar WhatsApp menyamar Ahli Majlis Perbandaran Manjung
Oleh ZAKI SALLEH

16 Januari 2022, 6:41 pm
MANJUNG -Ada individu tidak bertanggungjawab menyamar sebagai Ahli Majlis Perbandaran Manjung (MPM), Norhaslinda Zakaria dengan mengirim pesanan WhatsApp untuk meminta wang.
Perkara itu diketahui Norhaslinda setelah dihubungi beberapa kenalan yang merasa ragu-ragu dengan hantaran WhatsApp tersebut.
Katanya, tindakan itu sangat tidak bertanggungjawab kononnya dia berada di Institut Jantung Negara (IJN) di Kuala Lumpur untuk rawatan bapanya dan memerlukan sedikit wang.
Paparan WhatsApp dihantar individu menyamar sebagai Ahli Majlis Perbandaran Manjung untuk mendapatkan wang.
“Saya kecewa dengan tindakan individu tidak bertanggungjawab yang menyamar menjadi saya untuk meminjam wang. Sebenarnya, bapa saya Allahyarham Zakaria Mat Sanif telahpun meninggal dunia 26 tahun lalu, bukannya di IJN.
“Harap semua yang mengenali saya berhati-hati dan boleh menghubungi saya terus jika terima WhatsApp sedemikian,” ujarnya kepada Kosmo!
Beliau juga memuat naik penjelasan menafikan perkara itu pada laman Facebook miliknya.

Menurut Norhaslinda, tindakan individu itu yang menggunakan namanya untuk kegiatan itu mencemarkan imej beliau sebagai Ahli Majlis MPM dan pemimpin komuniti.
“Nombor telefon itu bukan milik saya tetapi individu itu mengaku sebagai saya. Saya akan mempertimbangkan membuat laporan polis berhubung perkara ini,” ujarnya.-K! ONLINE


Lelaki dakwa makhluk asing 100 peratus wujud
Oleh KOSMO!

16 Januari 2022, 7:30 pm
WASHINGTON – Seorang peminat kajian angkasa lepas percaya bahawa makhluk asing benar-benar wujud selepas mendakwa melihat sebuah objek terbang tidak dikenali (UFO) yang bersaiz beberapa kali ganda lebih besar daripada Stesen Angkasa Lepas Antarabangsa (ISS) dirakam pada kamera, lapor akhbar Daily Star semalam.
Scott Waring pada laman webnya, UFO Daily Sightings, telah berkongsi sekeping imej yang diambil daripada ISS, yang menunjukkan sebuah objek berwarna coklat kemerah-merahan sedang mengorbit Bumi.
Dia yang sudah meneliti siaran langsung ISS sejak enam tahun lalu turut menolak dakwaan yang mengatakan bahawa dia tersilap menganggap bulan sebagai UFO.
“Lihat gambar daripada siaran langsung ISS ini dan anda akan mendapati terdapat UFO bersaiz sfera yang besar muncul di orbit Bumi.
“Ia bukan bulan kerana bulan adalah lima kali ganda lebih besar dan terang, sedangkan objek ini jauh lebih kecil, berbentuk bujur dan berwarna hijau atau merah yang unik,’’ jelas Waring.
Menurutnya, gambar itu 100 peratus membuktikan kewujudan makhluk asing yang mengawasi Bumi. – Agensi


Penggodam Korea Utara curi RM1.67 bilion mata wang kripto
Oleh KOSMO!

16 Januari 2022, 6:00 pm
PYONGYANG – Satu laporan terbaharu mendedahkan bahawa penggodam-penggodam dari Korea Utara telah mencuri sebanyak AS$400 juta (RM1.67 bilion) mata wang kripto pada tahun 2021, lapor laman berita Wion News semalam.
Laporan diterbitkan sebuah platform data blockchain, Chainanalysis itu mendedahkan bahawa ia merupakan satu rekod baharu yang tinggi.
Menurut penganalisis, Korea Utara telah meningkatkan keupayaan sibernya dengan melatih beribu-ribu penggodam untuk mendapatkan dana bagi membiayai program senjata negara.
“Dari 2020 hingga 2021, bilangan aktiviti penggodaman yang berkaitan dengan Korea Utara melonjak daripada empat kepada tujuh, dengan nilai yang dicuri meningkat sebanyak 40 peratus.
“Sebaik sahaja negara itu mendapat hak terhadap dana tersebut, mereka memulakan proses pengubahan wang haram bagi menutup jenayah itu dan mengeluarkannya dalam bentuk tunai,’’ jelas laporan itu.
Dalam pada itu, laporan tersebut mengetengahkan mengenai kebangkitan Kumpulan Lazarus yang menjadi terkenal pada tahun 2014 selepas menggodam sistem Sony Pictures Entertainment sebagai tindak balas ke atas penerbitan sebuah filem yang mengejek pemimpin tertingginya, Kim Jong-un bertajuk The Interview. – AGENSI


Air anak Sungai Sebulong kembali seperti sedia kala
Oleh MOHAMAD FAIZAL HASHIM

16 Januari 2022, 7:28 pm
JOHOR BAHRU – Anak Sungai Sebulong, Jalan Suka, Kampung Melayu Majidee yang dilaporkan berubah menjadi biru muda pekat, kelmarin kini sudah berubah seperti sedia kala.
Pengarah Jabatan Alam Sekitar (JAS) Negeri Johor, Dr. Mohd. Famey Yusoff berkata, hasil pemantauan di lokasi yang mendapati keadaan air di anak sungai itu jernih seperti sebelum ini tanpa ada tanda-tanda pencemaran yang berlaku.
Katanya, tindakan yang diambil susulan laporan yang diterima pada pukul 5 petang semalam belum lagi menjumpai punca sebenar yang disyaki.
“Pasukan pemantauan masih menjalankan siasatan kerana tinjauan yang dilakukan semalam mendapati air di anak sungai itu jernih dan tidak kebiru-biruan seperti yang dilaporkan.
“Oleh itu, pasukan pemantauan akan meneruskan siasatan lapangan serta penyelusuran anak sungai bagi mengenalpasti punca-punca yang menyebabkan kejadian sebegini terjadi.
“Walaupun hasil pemantauan nampak keadaan sudah kembali macam biasa, ini tidak bermakna isu ini sudah selesai. Ini kerana dikhuatiri perkara sama akan berulang,” katanya kepada pemberita hari ini.

Semalam, Kosmo! melaporkan penduduk di Kampung Melayu Majidee dikejutkan dengan air di anak sungai terbabit berubah menjadi biru dan khuatiri mengandungi bahan kimia.-K! ONLINE


Gempa bumi sederhana di Rantau Taiwan
Oleh ALWANI ZAFIRAH

16 Januari 2022, 5:56 pm
PETALING JAYA – Gempa bumi sederhana berukuran 5.4 skala richer berlaku di Rantau Taiwan pada pukul 4.15 petang tadi.
Jabatan Meteorologi Malaysia (MetMalaysia) dalam satu kenyataan berkata, pusat gempa bumi tersebut terletak 24.1 darjah Utara dan 122.1 darjah Timur dengan kedalaman 28 kilometer (km).
Lokasi kejadian gempa bumi yang berlaku di Rantau Taiwan hari ini.
“Kejadian berlaku di 117 km Tenggara dari Taipei, Taiwan.
“Bagaimanapun, tiada ancaman tsunami kepada Malaysia berikutan kejadian bencana alam itu,” katanya di sini hari ini. – K! ONLINE


Wanita maut ditolak di hadapan kereta api
Oleh KOSMO!

16 Januari 2022, 7:00 pm
BANDAR RAYA NEW YORK – Seorang wanita maut selepas ditolak di hadapan sebuah kereta api bawah tanah yang sedang bergerak di Times Square, Bandar Raya New York, malam semalam, lapor agensi berita United Press International (UPI).
Jabatan Polis New York (NYPD) berkata, mangsa disahkan meninggal dunia pada pukul 10.39 malam (waktu tempatan) di stesen Times Square–42nd Street selepas ditolak dari platform ke laluan kereta api yang menghala ke arah selatan.
Mangsa merupakan seorang wanita dari Asia berusia 40 tahun.
Penyerang dikenali sebagai Simon Martial adalah seorang gelandangan berusia 61 tahun, demikian menurut taklimat berita oleh Pesuruhjaya NYPD, Keechant Sewell.
“Tiada provokasi dilihat ketika insiden. Mangsa dilihat tidak berinteraksi dengan suspek,’’ kata Sewell.
Suspek bagaimanapun dilaporkan ada mengejek wanita lain yang bukan dari Asia sebelum kejadian itu. – Agensi


Kancil ‘legend’ jadi kenderaan 4X4
Oleh ALWANI ZAFIRAH

16 Januari 2022, 5:47 pm
PETALING JAYA – Ungkapan ‘nama saja Kancil, tapi rupa 4X4’ sangat sinonim dengan tindakan berani seorang pengguna yang berjaya mengubah suai sebuah kereta Perodua Kancil menjadi seperti kenderaan pacuan empat roda (4×4).
Bak kata pepatah Melayu, hendak seribu daya, tak hendak seribu dalih.
Menerusi perkongsian di portal Viral Santai Anak Utara, kereta tersebut kini menampilkan wajah baharu apabila bahagian tempat duduk belakangnya telah bertukar menjadi tempat penyimpanan barang.
Dalam pada itu, video tersebut berjaya meraih lebih 5,000 tontonan dan rata-rata orang ramai meninggalkan persoalan mengenai tahap kelulusan kereta yang telah diubah suai seperti itu.
“JPJ lulus tak kalau macam ini ubah,” kata Megat Mohd.
“Nak buat ubah seperti itu boleh, tapi tunggu sahaja surat saman akan sampai nanti,” kata Pak Sangup.

“Orang kita ini dari dulu memang kreatif, tak mampu beli kenderaan 4X4 sebenar, Kancil ala 4X4 pun apa salahnya,” kata Raside. – K! ONLINE


6.5 hektar tapak pelupusan sampah terbakar, 400 orang dipindah
Oleh MOHD SYALMIZI HAMID

16 Januari 2022, 7:57 pm
SEBERANG PERAI – Seramai kira-kira 400 individu daripada 86 ahli keluarga berdekatan tapak pelupusan sampah Pulau Burung, Nibong Tebal di sini dipindahkan ke kawasan selamat selepas kebakaran di kawasan itu sejak empat hari lalu belum berjaya dipadamkan.
Dua pusat pemindahan sementara (PPS) akan dibuka di Sekolah Kebangsaan (SK) Saujana Indah dan SK Bakap Indah membabitkan penduduk dari Ladang Byram dan Kampung Kebun Baru.
Pengerusi Jawatankuasa Alam Sekitar dan Kebajikan negeri, Phee Boon Poh berkata, tindakan itu dibuat selepas lawatan Ketua Menteri, Chow Kon Yeow ke tapak berkenaan hari ini.
“Pemindahan sementara membabitkan kira-kira 400 orang daripada 86 keluarga ke kawasan selamat,” katanya dalam satu kenyataan hari ini.
Sementara itu, Jawatankuasa Pengurusan Bencana Daerah Seberang Perai Selatan berkata, stesen pengawasan kualiti mudah alih Jabatan Alam Sekitar (JAS) yang ditempatkan di Sekolah Jenis Kebangsaan Tamil Ladang Byram mendapati terdapat kandungan gas yang boleh memberi risiko kesihatan.
Menurutnya, penduduk yang tinggal di lokaliti Ladang Byram dan Kampung Kebun Baru dinasihatkan untuk berpindah ke dua PPS buat sementara waktu.

Kebakaran tapak pelupusan sampah berkeluasan 16.2 hektar itu dilaporkan berlaku kira-kira pukul 4.40 petang Rabu lalu membabitkan kawasan terbakar seluas 6.5 hektar.
Kebakaran itu berjaya dikawal kira-kira pukul 9 malam Khamis lalu, manakala kerja-kerja pemadaman masih dilakukan ketika ini.- K! ONLINE


Polis bongkar makmal proses ketamin, tangkap tiga lelaki
Oleh ASLIZA MUSA

16 Januari 2022, 6:33 pm
IPOH – Sindiket pengedaran dadah yang menjadikan sebuah kilang di Kawasan Perindustrian Pusing, Batu Gajah di sini sebagai pusat memproses dadah jenis ketamin tumpas selepas diserbu polis, Khamis lalu.
Serbuan antara 1.30 petang hingga 5.45 pagi kelmarin itu dijalankan oleh Jabatan Siasatan Jenayah Narkotik (JSJN) Bukit Aman bersama Jabatan Siasatan Jenayah Narkotik Kontinjen Perak.
Pengarah JSJN, Datuk Ayob Khan Mydin Pitchay berkata, tiga lelaki berusia 28 hingga 40 tahun yang merupakan warga tempatan ditahan dalam tiga serbuan berasingan.
Katanya, menerusi serbuan tersebut, pihaknya merampas dadah jenis ketamin seberat dua tan yang dianggarkan bernilai RM111.2 juta.
Jelasnya, tindakan juga diambil di bawah Akta Dadah Berbahaya (Pelucuthakan Harta) 1988 apabila polis menyita enam buah kenderaan, barang kemas dan wang tunai yang merupakan aset sindiket dianggarkan bernilai RM201,307.50.
“Berdasarkan siasatan, modus operandi sindiket itu adalah dengan menjadikan premis di kawasan perindustrian sebagai makmal untuk memproses dadah.

“Kegiatan sindiket itu terbongkar susulan laporan yang dibuat pemilik kilang mengenai terdapat kegiatan mencurigakan oleh penyewa di premis berkenaan selain mempunyai tunggakan bil elektrik,” katanya dalam sidang akhbar di Ibu Pejabat Polis Kontinjen (IPK) Perak di sini hari ini.
Menurut beliau, siasatan mendapati sindiket tersebut bergiat aktif sejak pertengahan tahun lalu di mana bekalan dadah itu diedarkan untuk pasaran tempatan.
Katanya, jumlah rampasan dadah kedua terbesar selepas serbuan sama di Johor tahun lalu itu boleh dibekalkan untuk 6.7 juta penagih.-K! ONLINE


Kepala nyaris digilis kereta api selepas cuba berpaut
Oleh KOSMO!

16 Januari 2022, 5:00 pm
MUMBAI – Seorang lelaki di India berdepan dengan detik-detik cemas apabila kepalanya nyaris digilis sebuah kereta api yang sedang bergerak laju selepas dia cuba berpaut pada pintu gerabak, lapor akhbar Daily Star semalam.
Dalam insiden yang dirakam menerusi sistem televisyen litar tertutup (CCTV) di stesen kereta api Dadar pada 12 Januari lalu, lelaki tersebut diselamatkan dua pengawal keselamatan yang bertindak pantas.
Ketika kejadian, kakinya dilihat tersadung ketika cuba berpaut pada pintu gerabak sebuah kereta api yang sedang bergerak laju.
Dua pengawal keselamatan yang berada di kawasan kejadian bertindak pantas dengan meluru ke arah lelaki tersebut dan menariknya kembali ke platform.
“Semuanya berlaku begitu pantas. Lelaki itu memegang pintu kereta api dan berlari bermati-matian untuk menaikinya ketika ia sedang bergerak dengan pantas,’’ kata seorang saksi.
Saksi tersebut menambah, kepala mangsa juga terperosok ke bahagian bawah laluan kereta api sehingga menyebabkan semua orang yang berada di situ panik.

“Lelaki itu tidak sedarkan diri tetapi tidak cedera teruk,’’ kata saksi.
Mangsa dilaporkan telah dimasukkan ke sebuah hospital di Mumbai untuk mendapatkan rawatan lanjut. – AGENSI


Lagi pemilik syarikat ditahan disyaki tipu tender pembersihan
Oleh MOHD. RAFIE AZIMI

16 Januari 2022, 5:39 pm
ALOR SETAR – Suruhanjaya Pencegahan Rasuah Malaysia (SPRM) menahan seorang lagi pemilik syarikat bagi membantu siasatan kes mengemukakan penyata akaun bank syarikat didakwa mengandungi butiran palsu bagi memasuki tender pembersihan bernilai lebih RM60 juta pada 2018 dan 2019.
Lelaki berusia 46 tahun itu ditahan selepas memberi keterangan di Pejabat SPRM Kuala Lumpur kira-kira pukul 3.30 petang semalam.
Dia kemudian dibenarkan untuk direman selama empat hari bermula hari ini oleh Majistret, Nur Nabilah A. Zainudin selepas SPRM membuat permohonan tersebut di Ibu Pejabat Polis Daerah (IPD) Dang Wangi pada pagi tadi.
Penahanan individu terbabit menjadikan keseluruhan yang ditahan berkaitan kes tersebut sejak 11 Januari lalu ialah seramai 26 orang.
Mereka yang ditahan terdiri daripada pengarah dan pemilik syarikat, pengurus, kontraktor serta individu bekerja sendiri.
Menurut sumber, suspek dipercayai mengemukakan penyata akaun bank syarikat yang mengandungi butiran palsu kepada sebuah syarikat pembersihan di wilayah utara untuk memasuki tender pada 2018 dan 2019.

Sementara itu, Pengarah SPRM Kedah, Datuk Shaharom Nizam Abd Manap mengesahkan penahanan itu dan memaklumkan kes disiasat mengikut Seksyen 18 Akta SPRM 2009. – K! ONLINE


China catat dua kematian akibat selesema burung
Oleh KOSMO!

16 Januari 2022, 4:12 pm
BEIJING – China melaporkan dua kematian akibat wabak selesema burung selepas lima kes jangkitan H5N6 itu disahkan, dengan Pertubuhan Kesihatan Sedunia (WHO) menggesa tindakan segera diambil bagi mengekang penularan, lapor akhbar The Sun semalam.
Peningkatan bilangan individu yang dijangkiti selesema burung di China pada tahun lalu telah menimbulkan kebimbangan dalam kalangan pakar-pakar kesihatan dengan amaran bahawa wabak itu lebih mudah menjangkiti manusia.
Jabatan Kesihatan Hong Kong berkata, lima orang dari wilayah Sichuan, Zhejiang dan Wilayah Autonomi Guangxi telah dijangkiti selesema burung pada Disember tahun lalu.
“Dua daripada mereka dilaporkan meninggal dunia manakala tiga yang lain berada dalam keadaan kritikal di hospital,” kata seorang pegawai dalam satu kenyataan.
Sejak 2014, seramai 65 orang telah dijangkiti wabak H5N6, namun lebih separuh daripada bilangan tersebut dicatatkan dalam tempoh enam bulan yang lalu.
Menurut WHO, kebanyakan kes yang berlaku adalah disebabkan oleh kontak dengan haiwan ternakan dan tiada kes yang menunjukkan penularan antara manusia.

Bagaimanapun, siasatan lanjut perlu dijalankan dengan segera untuk mengenal pasti risiko dan peningkatan jumlah kes dalam kalangan manusia.
“Peningkatan kes di China tahun ini membimbangkan kerana virus tersebut menyebabkan kematian yang tinggi.
“Mungkin varian ini lebih menular dalam kalangan manusia atau mungkin ia lebih banyak berada di sekeliling haiwan ternakan, yang seterusnya menjangkiti manusia,” kata seorang profesor Patologi Perbandingan di Pusat Perubatan Universiti Erasmus di Rotterdam, Thijs Kuiken. – AGENSI


Kaji penggunaan kolar penjejak pada harimau di hutan
Oleh ROSALWANI CHE SOH

16 Januari 2022, 4:47 pm
KOTA BHARU – Kementerian Tenaga dan Sumber Asli sedang dalam fasa kajian untuk memasang kolar penjejak kepada hampir 150 ekor harimau belang di kawasan hutan negara ini bagi memudahkan untuk mengesan pergerakan haiwan itu sekiranya ia keluar dari habitat asal.
Menteri Tenaga dan Sumber Asli, Datuk Takiyuddin Hassan berkata, kolar penjejak itu yang menggunakan tenaga satelit sekali gus berupaya mengesan dan mengenal pasti pergerakan haiwan itu.
Menurutnya, pengunaan peranti itu juga sebagai usaha untuk menyelamatkan harimau belang yang merupakan hidupan dilindungi di samping dapat mengekalkan ia supaya tidak pupus.
“Kita telah mengarahkan Jabatan Perlindungan Hidupan Liar dan Taman Negara (Perhilitan) untuk mengkaji pengunaan kolar penjejak ini.
“Sebelum ini, ia digunakan pada haiwan liar lain seperti gajah. Jadi, kita bercadang untuk gunakan kolar penjejak itu pada harimau,” katanya.
Beliau berkata demikian pada sidang akhbar selepas menyampaikan sumbangan melibatkan dana RM50,000 kepada 10 penerima yang terdiri daripada persatuan, badan bukan kerajaan (NGO) dan kelab di Pusat Khidmat Ahli Parlimen Kota Bharu, Jalan Bayam di sini hari ini. -K! ONLINE


Alasan paling logik, kenapa Zarina Anjoulie sedut lemak
Oleh MOHD. HAIKAL ISA

16 Januari 2022, 5:18 pm
PETALING JAYA – Pelakon sensasi, Zarina Anjoulie menempelak segelintir kaum lelaki yang mengkritik perbuatannya melakukan proses sedut lemak (liposuction) untuk kurus sebagai haram.
Pemilik nama lengkap, Zarina Anjoulie Lavocah Mohd. Fahizul itu secara sinikal berkata, menonton video lucah dan melakukan perkara tidak senonoh di hadapan komputer juga adalah haram, namun masih berlaku khususnya dalam kalangan lelaki.
“Orang tak nampak, Allah nampak,” katanya menerusi satu entri di Instagramnya di sini semalam.
Menurut pelakon yang mula dikenali dalam dunia lakonan menerusi siri televisyen Anak Pontianak itu, ramai golongan lelaki tidak sedar diri semasa melontarkan pendapat atau mengkritik setiap tingkah lakunya.
Sementara itu, Zarina atau lebih mesra disapa Anju menjelaskan, buat masa ini dia tidak terikat dengan mana-mana kontrak produk kurus sekali gus menepis dakwaan dia tidak jujur dalam proses penurunan berat badannya.
“Sedut lemak bukan sedut sampai 10 kilogram (kg) satu bahagian dan selepas susut berat badan kena ‘maintain’ saya masih guna suplemen.

“Kontrak saya bersama satu produk kurus sudah tamat pada minggu lepas, jadi suka hati sayalah nak sedut apa. Kalau saya menipu pengikut, baik saya diam tak buat hantaran  apa-apa (di media sosial),” ujarnya.
Pelakon berusia 34 itu bertegas, dia tidak mempunyai sebarang masalah untuk berbelanja melakukan prosedur tersebut kerana status kewangannya yang ‘lebih daripada mampu’.
“Sebab perut buncit lepas beranak, susah nak hilang walaupun joging dan bersenam, saya pergi sedut lemak.
“Saya janda, bosan duduk rumah seorang tak tahu nak buat apa dengan duit, jadi saya pergilah (buat prosedur),” ujarnya.
Zarina turut berkongsi video pendek di Instagram yang memaparkan proses dia melakukan liposuction di sebuah klinik swasta baru-baru ini. – K! ONLINE


Penggal kepala: Suspek pernah dipenjara ugut ibu
Oleh ISKANDAR SHAH MOHAMED

16 Januari 2022, 5:02 pm
KUALA SELANGOR – Seorang penganggur yang bertindak memenggal kepala ibunya sendiri di Kampung Baru Pasir Penambang pernah dipenjara kerana melakukan ugutan jenayah kepada wanita itu sebelum ini.
Ketua Polis Daerah Kuala Selangor, Superintendan Ramli Kasa berkata, siasatan pihaknya mendapati suspek berusia 28 tahun itu melakukan kesalahan berkenaan pada 2014 dengan kes disiasat mengikut Seksyen 506 Kanun Keseksaan.
“Namun, suspek yang juga anak ketiga daripada tujuh beradik sudah menjalani hukuman atas kesalahan itu.
“Berhubung penglibatan suspek dalam penyalahgunaan dadah, kita percaya antara tiga hingga empat tahun,” katanya ketika ditemui selepas meninjau lokasi kejadian di sini hari ini.
Ramli menambah, pihaknya dalam proses merekodkan keterangan ahli keluarga termasuk suami mangsa bagi membantu siasatan.
“Jenazah mangsa dihantar ke Hospital Sungai Buloh untuk bedah siasat.

“Polis masih menjalankan siasatan menyeluruh termasuk punca sebenar kejadian dan kes disiasat mengikut Seksyen 302 Keseksaan,” katanya.
Dalam pada itu, beliau memaklumkan kejadian disedari kakak kepada suspek berusia lingkungan 30-an yang menemui mangsa di rumah tersebut.
“Pada waktu itu, suspek turut melarikan diri dan kita berjaya menahannya di kawasan semak kira-kira 50 meter di belakang kediaman berkenaan.
“Namun, kita tidak menemui sebarang alat atau bahan berkaitan dadah di dua lokasi tersebut,” katanya.
Kosmo! terdahulu melaporkan seorang wanita maut dalam keadaan menyayat hati apabila dipenggal anak lelakinya sendiri di rumah mereka di Kampung Baru Pasir Penambang di sini, petang semalam. -K! ONLINE


23,277 usahawan termasuk terkesan banjir pohon SPIM
Oleh ABDUL RAZAK IDRIS

16 Januari 2022, 4:50 pm
SHAH ALAM – Sebanyak 23,277 permohonan usahawan diterima TEKUN Nasional bagi mendapat pembiayaan Skim Pembiayaan Informal dan Mikro (SPIM) termasuk berkaitan banjir setakat ini.
Menteri Pembangunan Usahawan dan Koperasi (MEDAC), Tan Sri Noh Omar berkata, Selangor mencatatkan 3,844 permohonan dengan 975 permohonan telah diluluskan Tekun Nasional.
Katanya, ini melibatkan dana sebanyak RM9.1 juta daripada RM187 juta yang diperuntukkan kerajaan.
“Secara keseluruhannya, bajet SPIM adalah RM200juta dengan RM187 juta bagi permohonan biasa.
“Selebihnya, sejumlah RM30 juta telah diperuntukkan untuk usahawan terkesan banjir daripada bajet SPIM ini,” katanya ketika ditemui selepas menyampaikan pembiayaan SPIM kepada usahawan terjejas banjir di Seksyen 3 hari ini.
Pada majlis tersebut, beliau menyempurnakan penyerahan cek pembiayaan Tekun Nasional dibawah SPIM kepada 21 usahawan sekitar bandaraya ini dan Kota Raja dengan nilai RM209,000 selain barangan keperluan. -K! ONLINE


Gagal seludup 1.03 tan daun ketum ke Thailand
Oleh NORLIDA AKMAR IDROS

16 Januari 2022, 5:35 pm
ALOR SETAR – Taktik penyeludup daun ketum mengendalikan bot fiber dalam keadaan bergelap gagal apabila kegiatan mereka itu dikesan anggota penguat kuasa Maritim Malaysia (APMM) di perairan Kuala Kedah di sini semalam.
Dalam operasi kira-kira pukul 6.45 pagi itu, APMM menemui sebanyak 1.03 tan daun ketum bernilai RM185,400 disembunyikan di dalam ruang khas bot yang telah diubah suai.
Pengarah Zon Maritim Kuala Kedah, Komander Maritim Noor Azreyanti Ishak berkata, pihaknya mengesan sebuah bot fiber tanpa nombor pendaftaran yang bergerak keluar dari muara Kuala Kedah dalam keadaan bergelap dan mencurigakan.
“Sebaik menyedari kehadiran pihak berkuasa, suspek bertindak menukar haluan dengan
memecut laju ke arah daratan berhampiran dan bertindak melarikan diri,” katanya dalam satu kenyataan di sini hari ini.
Kata beliau, bot fiber berkenaan berjaya ditahan dan hasil pemeriksaan menemui sebanyak 103 bungkusan plastik mengandungi daun ketum dengan berat kira-kira 1.03 tan.
“Kesemua daun ketum, bot beserta enjin yang dianggarkan bernilai RM505,400 dirampas dan kes disiasat di bawah Seksyen 30(3) Akta Racun 1952 kerana penyalahgunaan
ketum termasuk mengimport, menjual, memproses dan lain-lain berkaitan bahan tersebut,” ujarnya. – K! ONLINE


Pembantu rumah cedera disamun, tangan ditoreh penjenayah
Oleh MUHD AFIQ AL-HAFIZ MAT YUSOF

16 Januari 2022, 5:26 pm
PETALING JAYA – Tindakan seorang penjenayah menyamun seorang wanita warga asing dengan bersenjatakan pisau di Seksyen 4 dekat sini mengundang padah selepas dia ditahan polis semalam.
Mangsa yang berusia 50 tahun yang bekerja sebagai pembantu rumah turut mengalami kecederaan pada bahagian pergelangan tangan kiri akibat ditoreh suspek dan sedang menerima rawatan di sebuah hospital sekitar Petaling Jaya.
Ketua Polis Daerah Petaling Jaya, Asisten Komisioner Mohamad Fakhrudin Abdul Hamid berkata, berdasarkan risikan, suspek telah ditahan pada hari yang sama kira-kira pukul 10.30 malam.
“Sepasukan polis dari Bahagian Siasatan Jenayah Berat (D9), Ibu Pejabat Polis Daerah Petaling Jaya telah menahan suspek berusia 32 tahun di kawasan parkir, Taman Sri Manja di sini.
“Suspek juga telah bertindak agresif ketika proses tangkapan dilakukan termasuk cuba melarikan diri namun gagal berbuat demikian,” katanya dalam kenyataan di sini hari ini.
Mengulas lanjut, semakan rekod mendapati, suspek mempunyai 10 rekod lampau berkaitan jenayah dan lima kes bersabit dadah.

“Suspek juga mengaku telah melakukan jenayah samun terhadap mangsa namun tidak sempat melarikan barangan milik mangsa kerana diperhatikan orang awam.
“Ujian saringan awal air kencing mendapati, suspek positif dadah jenis tetrahydrocannabinol (THC) dan telah ditahan reman selama enam hari. Polis turut merampas beberapa barangan seperti sebuah telefon jenama Sony dan sebuah motosikal jenis Honda Ex5 yang dilaporkan hilang,” jelasnya.
Kes disiasat di bawah Seksyen 394 Kanun Keseksaan kerana melakukan samun sehingga menyebabkan kecederaan. – K! ONLINE.


Gempar jumpa anak buaya dalam kampus IPTS
Oleh TENGKU DANISH BAHRI TENGKU YUSOFF

16 Januari 2022, 4:59 pm
KUALA NERUS – Seorang pekerja am sebuah institusi pengajian tinggi swasta (IPTS) di Bukit Tunggal di sini terkejut dengan penemuan dengan seekor anak buaya hari ini.
Anak buaya yang berukuran kira-kira 30 sentimeter tersebut dijumpai di dalam longkang di dalam kampus IPTS berkenaan pada pukul 11 pagi.
Pekerja am tersebut, Ahmad Ismail Salleh, 35, berkata, dia menjumpai anak buaya terbabit ketika sedang kerja-kerja mencuci longkang berkenaan.
“Saya yang terkejut segera melepaskannya semula di kawasan paya berhampiran sungai di belakang kampus universiti ini.
“Ini kali pertama kami menjumpai buaya terlepas terlepas masuk ke kawasan kampus. Sebelum ini hanya biawak sahaja yang berkeliaran,” katanya kepada Kosmo! di sini hari ini.
Ahmad Ismail berkata, penemuan anak buaya itu menimbulkan kebimbangan dalam kalangan warga IPTS berkenaan tentang kemungkinan kewujudan habitat buaya di kawasan berhampiran.

“Jika anak dijumpai tidak mustahil wujud ibu buaya di kawasan berhampiran. Kami kini berhati-hati bagi mengelak sebagai kejadian tidak diingini,” katanya. – K! ONLINE


Kelantan terima bayaran RM400 juta hasil petroleum
Oleh ROSLIZA MOHAMED

16 Januari 2022, 3:51 pm
KOTA BHARU – Kerajaan Persekutuan sudah menyalurkan hasil petroleum sebanyak RM400 juta kepada negeri Kelantan untuk tahun 2020 dan 2021.
Menteri Kewangan, Datuk Seri Tengku Zafrul Tengku Abdul Aziz berkata, bayaran itu masing-masing melibatkan RM200 juta untuk tahun 2020 manakala jumlah sama bagi tahun lalu.
Menurutnya, pembayaran itu diberikan secara langsung kepada kerajaan negeri berdasarkan lima peratus pengeluaran medan hasil petroleum yang berdekatan Kelantan.
“Jumlah pembayaran yang disalurkan kali ini meningkat berlipat kali ganda berbanding pada tahun 2019 dengan jumlah yang diberikan sebanyak RM28 juta.
“Pembayaran itu 100 peratus disalurkan kepada kerajaan negeri bergantung kepada harga semasa petroleum,” katanya kepada pemberita selepas Taklimat Bajet 2022 Bersama Penjawat Awam Kelantan di Kompleks Kota Darulnaim di sini hari ini.
Hadir sama, Menteri Besar Kelantan, Datuk Ahmad Yakob dan Timbalan Menteri Besar Kelantan, Datuk Mohd. Amar Nik Abdullah.

Sebelum ini, media melaporkan Petronas tidak akan membuat bayaran royalti tunai kepada mana-mana negeri di Semenanjung termasuk Kelantan. -K! ONLINE


KPLB sedia peruntukan pasca banjir RM150 juta
Oleh NORLIDA AKMAR IDROS

16 Januari 2022, 3:33 pm
KUALA NERANG – Kementerian Pembangunan Luar Bandar (KPLB) setakat ini menyediakan peruntukan sebanyak RM150 juta untuk kerja-kerja baik pulih dan pembinaan rumah serta kemudahan lain yang terjejas akibat bencana banjir.
Menterinya, Datuk Seri Mahdzir Khalid berkata, daripada jumlah itu, sebanyak RM50 juta diperuntukkan untuk baik pulih dan bina rumah baharu menerusi inisiatif Rumah Kasih Keluarga Malaysia.
“Sebanyak RM50 juta juga akan digunakan untuk membaiki jalan-jalan kampung atau jalan perhubungan desa yang rosak dalam bencana itu.
“Seterusnya lagi RM50 juta diperuntukkan untuk membaiki ameniti sosial seperti bangunan surau dan masjid yang terjejas,” katanya pada sidang akhbar selepas merasmikan Mesyuarat Agung Pertubuhan Peladang Kawasan Naka dekat sini hari ini.
Kata beliau, mengikut rekod sehingga 9 Januari lalu, sebanyak 1,879 rumah yang akan dibaik pulih manakala 165 rumah akan dibina baharu melibatkan kos sebanyak RM38.5 juta. – K! ONLINE


Wanita hidap ‘Vaginismus’ takut bersama suami selama enam tahun
Oleh ALWANI ZAFIRAH

16 Januari 2022, 4:04 pm
PETALING JAYA – Memiliki anak selepas berkahwin adalah impian bagi setiap pasangan kerana dengan kehadiran mereka pastinya mewarnai hubungan dan mengeratkan lagi ikatan suami isteri.
Namun realitinya bukan semua wanita mampu untuk hamil sebaik melangkah ke alam rumah tangga disebabkan pelbagai faktor kesihatan.
Menerusi perkongsian video oleh seorang pakar wanita, Dr. Aishah Yunos di media sosial, mendedahkan kisah seorang pesakitnya yang telah enam tahun berkahwin tetapi tidak pernah bersama dengan suaminya disebabkan wanita itu merasa tidak selesa dan perit ketika ingin melakukan hubungan kelamin.
Menurut Aishah, pesakitnya menghidap masalah ‘Vaginismus’ di mana ia terjadi apabila ketakutan membuat aktiviti tersebut menjadikan otot di sekitar ‘Miss V’ menjadi ketat dan tubuh wanita akan mudah berasa kejang dan panas.
Dalam pada itu, video tersebut turut memperlihatkan keadaan pesakitnya yang berasa sebak dan sedih apabila rawatan yang dilakukan berjaya memulihkan keadaan diirnya.
Jelas Aishah, dia meminta pesakitnya untuk tidak menyesal dengan tindakannya bersama pasangan sebelum ini, dan berharap agar mereka mampu menjalinkan hubungan suami isteri yang lebih baik pada masa akan datang.

“Seronok kan, sekurang-kurangnya penantian selama enam tahun sebelum ini akan beri hasil yang baik nanti, dah tak perlu menangis dan nanti boleh cuba.
“Apa-apa yang berlaku dulu, biar sahaja dan teruskan untuk tahun akan datang, jadi enam tahun lepas jangan menyesal, Allah ada perancangan yang terbaik,” katanya.
Sementara itu, rata-rata orang ramai turut memberi pelbagai reaksi di ruangan komen.
“Saya selama lapan bulan berkahwin tak pernah dapat nafkah batin sebab suami ada masalah batin, lepas dapatkan rawatan, baru sihat dan sekarang berharap untuk dapat anak, doakan,” kata Mairaa.
“Ini lah bentuk ujian Allah, bukan semua pasangan suami isteri mampu tunggu lama sampai enam tahun, moga pasangan ini diberikan rezeki anak,” kata Bang Mat.
“Sama dengan situasi saya, tiga tahun alami penyakit ini, Allah kuatkan semangat saya dan saya dapat atasinya dengan baik dan sekarang dah mengandung, syukur dapat suami yang memahami,” kata @aaghczaa. – K! ONLINE


Mimi Lana takkan sembunyikan soal pernikahan
Oleh SAIRUL ZAMRI MISRANI

16 Januari 2022, 3:48 pm
PETALING JAYA – Pelakon cantik Mimi Lana berjanji tidak akan menyembunyikan hal berkaitan pernikahan jika sudah tiba masanya nanti.
Mimi berkata, dia juga sudah bersedia untuk bergelar isteri andai kata jodoh untuknya menamatkan zaman bujang telah tertulis.
“Cakap soal sedia atau belum, jujur saya memang sudah lama bersedia. Umur pun dah nak masuk 27 tahun ini.
“Saya rasa tidak akan sorok benda-benda begini. Kalau sudah tiba masanya, saya janji akan maklumkan kepada semua,” katanya.
Mimi ditemui ketika sidang media pelancaran drama terbaharunya Villa Kristal yang bakal ditayangkan menerusi laman penstriman WeTV.
Tambah Mimi atau nama sebenarnya Mimi Roziana Zainal Abidin, justeru, dia memilih untuk bijak seimbangkan antara kehidupan peribadinya dengan kerjaya seni sebagai pelakon.

“Pada saya, dengan umur yang sebegini, saya kena pandai seimbangkan antara kehidupan peribadi dan kerjaya seni sebagai pelakon,” katanya.
Terdahulu, Mimi dan Syafiq Kyle pernah menjalinkan cinta selama lima tahun dan memutuskan hubungan cinta mereka pada Mei 2020.
Namun, Mimi menerusi Instagramnya pada Septemnber tahun lalu ada berkongsi gambar berdua dengan Syafiq sekali gus menguatkan hubungan mereka kembali terjalin .
Bagaimanapun, hingga ke hari ini, kedua-dua pelakon itu lebih selesa mengunci mulut tanpa mengeluarkan sebarang kenyataan rasmi mengenai percintaan mereka. – K! ONLINE


Elak pakai jersi ada simbol sokongan terhadap LBGT
Oleh MOHD. HUSNI MOHD. NOOR

16 Januari 2022, 3:42 pm
PUTRAJAYA – Umat Islam dilarang memakai jersi yang mempunyai simbol sokongan terhadap gerakan lesbian, gay, biseksual dan transgender (LGBT) seperti simbol pelangi pada lengan jersi.
Itu antara larangan yang dikongsi menerusi Irshad Al-Fatwa Siri Ke-660: Hukum Menyokong Kelab Bola Sepak Yang Mengiktiraf LBGT dikeluarkan Pejabat Mufti Wilayah Persekutuan (PMWP).
PMWP berkata, antara larangan lain termasuk berkongsi hantaran-hantaran di media sosial yang mempromosi amalan LGBT, kerana ia juga termasuk dalam kategori berkempen ke arah kemaksiatan.
Menurutnya, tidak menjadi satu kesalahan kalau sekadar menyokong mana-mana kelab bola sepak yang menyatakan solidariti atau berkempen ke arah normalisasi LGBT atas dasar mereka sebagai pasukan bola sepak.
“Adapun sikap mereka berkenaan isu LGBT atau hal-hal lain, maka itu berada di luar bidang kuasa kita.
“Namun, dalam kita menyokong kelab bola sepak yang diminati, hati kita mestilah disertai dengan rasa tidak redha dengan kempen mempromosi LGBT yang dijalankan itu,” katanya.  -K! ONLINE


Ops Cakna: 262 notis dikeluarkan kepada peniaga
Oleh NOOR HAYATI MAMAT

16 Januari 2022, 3:49 pm
HULU TERENGGANU – Sebanyak 262 Notis Pengesahan Maklumat Barangan dikeluarkan terhadap peniaga dalam Ops. Cakna yang bermula 1 Januari lalu.
Timbalan Menteri Perdagangan Dalam Negeri dan Hal Ehwal Pengguna, Datuk Rosol Wahid berkata, operasi tersebut memberi tumpuan kepada peniaga kedai barangan elektrik, perabot, pakaian, alat ganti kenderaan dan bengkel kenderaan.
“Ops. Cakna bertujuan memastikan tiada aktiviti pencatutan dilakukan yang boleh menyebabkan harga barang tersebut melonjak tinggi sehingga tidak terkawal.
“Pengeluaran 262 notis terbabit bertujuan untuk menyiasat kemungkinan wujud unsur pencatutan dalam kenaikan barangan terbabit,” katanya di sini hari ini.
Rosol berkata, peniaga yang menerima notis berkenaan perlu mengemukakan maklumat terperinci berhubung harga jualan dan kos barangan bagi memudahkan siasatan terperinci.
Beliau berkata, Ops. Cakna akan diteruskan sehingga 31 Januari depan bagi menangani kenaikan harga barangan terbabit berikutan permintaan tinggi selepas musim banjir. – K! ONLINE


Banjir: 2 PPS masih dibuka libatkan 74 mangsa
Oleh MOHAMAD FAIZAL HASHIM

16 Januari 2022, 3:28 pm
JOHOR BAHRU – Jumlah mangsa banjir di negeri ini membabitkan daerah Segamat terus berkurangan kepada 74 mangsa daripada 22 keluarga setakat pukul 12 tengah hari tadi.
Pengerusi Jawatankuasa Kesihatan dan Alam Sekitar negeri, R. Vidyananthan berkata, kesemua mereka ditempatkan di dua pusat pemindahan sementara (PPS) di Sekolah Agama Gemereh dan Dewan Serbaguna Jalan Genuang di Segamat.
Beliau berkata, jumlah itu mencatatkan pengurangan berbanding 77 mangsa daripada 24 keluarga di tiga buah PPS pada tengah malam tadi.
“Daerah Segamat yang terjejas teruk sebelum ini semakin pulih seramai 77 mangsa daripada 24 keluarga ditempatkan di dua PPS setakat ini.
“Setakat ini, sebuah lagi PPS di Balai Raya Gemereh 4 di Segamat yang menempatkan tiga mangsa daripada dua keluarga ditutup setelah kesemua mangsa pulang ke rumah masing-masing,” katanya dalam kenyataan hari ini.
Vidyananthan berkata, laporan Jabatan Meteorologi Malaysia menunjukkan keadaan cuaca berterusan dalam keadaan baik. -K! ONLINE


Dana RM30 juta Tekun bantu usahawan terjejas banjir
Oleh MUHAMMAD IKHWAN IDERIS

16 Januari 2022, 4:02 pm
PETALING JAYA – Kementerian Pembangunan Usahawan dan Koperasi (MEDAC) melalui agensinya, Tekun Nasional memperuntukkan dana RM30 juta untuk membantu usahawan informal dan mikro yang terjejas akibat banjir.
Menterinya, Tan Sri Noh Omar berkata, pembiayaan pemulihan perniagaan di bawah Skim Pembiayaan Informal dan Mikro (SPIM) itu menyediakan pembiayaan sehingga RM10,000 tanpa caj keuntungan, selain moratorium pembayaran pinjaman selama 12 bulan.
“SPIM dibuka mulai awal Januari dan setakat ini, seramai 14,906 usahawan telah memohon melibatkan nilai RM133.1 juta. Bilangan ini termasuk 304 permohonan bernilai RM2.9 juta daripada usahawan terjejas banjir.
“Daripada jumlah ini, sebanyak 2,825 permohonan telah diluluskan dengan nilai RM23.8 juta, termasuk RM1.62 juta yang diluluskan buat 179 usahawan yang terkesan akibat banjir,” katanya dalam satu kenyataan hari ini.
Noh menambah, usahawan Tekun sedia ada yang terjejas akibat banjir turut ditawarkan moratorium bayaran balik pinjaman selama enam bulan bermula Disember sehingga Mei 2022, melibatkan implikasi kewangan berjumlah RM7.2 juta.
“Selain itu, usahawan Tekun terbabit boleh membuat penjadualan semula pembiayaan dan pengeluaran simpanan daripada akaun pembiayaan terdahulu.

“Sehingga kini, seramai 3,993 usahawan Tekun yang terjejas akibat banjir di seluruh negara layak mendapat manfaat kemudahan ini,” ujarnya. – K! ONLINE


Gelang emas hilang 2 tahun, jumpa balik melalui Facebook
Oleh FARAHWAHIDA AHMAD

16 Januari 2022, 4:00 pm
MUAR – Kalau sudah rezeki, takkan ke mana. Sudah putus harapan dengan kehilangan gelang emas yang tercicir, siapa sangka pemilik menemuinya semula selepas dua tahun.
Menurut Aryanti Abdullah, 43, mereka sekeluarga menyangkakan gelang emas milik ibu itu tidak akan ditemui semula kerana sudah terlalu lama hilang sejak 2020.
“Kalau diikutkan logik akal, siapa yang mahu pulangkan gelang emas kalau terjumpa. Baik orang yang jumpa itu jual sahaja. Boleh dapat duit.
“Kami sekeluarga sudah beranggapan mungkin tiada rezeki jumpa semula apatah lagi mengharapkan orang jumpa itu memulangkannya semula.
“Tapi Alhamdulillah, kalau sudah rezeki mak memang tak ke mana. Gelang itu dijumpai oleh hamba Allah yang sangat jujur. Rezeki masih milik ibu saya rupanya,” katanya ketika ditemui di Bandar Muar di sini hari ini.
Tambah Aryanti, gelang emas bernilai kira-kira RM8,000 itu dibeli ibunya hasil titik peluh selepas berbelas tahun menoreh getah bersama bapa, Abdullah Ariffin, 70an serta hasil simpanan pemberian wang saku dari anak-anak, lima tahun lalu.

Bercerita lanjut, dia amat berterima kasih dan menghargai sifat kejujuran seorang kakitangan pakar mata di Hospital Pakar Sultanah Fatimah (HPSF) di Muar, Norhuda Yusof, 30an.
Terdahulu, perkongsian yang dimuatnaik di Facebook  oleh kakak, Norhuda, Marina Yusof turut membantu Aryanti mengetahui mengenai penemuan gelang emas tersebut.
Ibunya pernah menjalani rawatan mata di HPSF sebelum perlaksanaan PKP dan mungkin gelang itu keciciran di sekitar bangunan dilokasi itu. -K! ONLINE


Stigma masyarakat halang pesakit mental, penagih dapat rawatan
Oleh MOHD YUNUS YAKKUB

16 Januari 2022, 3:55 pm
KLANG – Stigma negatif masyarakat terhadap individu mengalami kesihatan mental dan penagih membuatkan golongan berkenaan takut untuk menerima rawatan daripada pihak bertanggungjawab.
Menteri Kesihatan, Khairy Jamaluddin Abu Bakar berkata, ini berikutan dalam pemikiran golongan itu adalah komen keji daripada masyarakat bahawa mereka perlu ditangkap dan dipenjarakan.
“Baru ini kita tengok kes seorang remaja yang didakwa mencuri tabung masjid dan lihat cara bagaimana dia dikeji, ‘diseksa’ dan dimalukan.
“Saya tidak merasakan cara sedemikian patut dilakukan masyarakat. Begitu juga (individu) masalah mental selama ini tidak dilihat sebagai orang yang memerlukan rawatan dengan menyalahkan mereka murung dan sebagainya.
“Saya melihat pendekatan badan bukan kerajaan (NGO) menerusi program GO-NGO Model KK) berjaya mengubah persepsi terhadap masyarakat terhadap mereka yang hidup dengan HIV-AIDS dan boleh digunakan kepada mereka yang berdepan masalah mental dan penagihan,” katanya pada sidang akhbar hari ini.
Terdahulu beliau melancarkan Inisiatif Mengakhiri AIDS dengan GO-NGO Model KK 2.0 Peringkat Kebangsaan, di Klinik Kesihatan Pandamaran, di sini hari ini.

Khairy Jamaluddin memberitahu, berdasarkan model KK 2.0 pekerja yang dahulunya dinamakan sebagai pekerja temu seru (outreach), dan pekerja kes (case worker) akan diberi penjenamaan baru iaitu Pekerja Kesihatan Komuniti (PKK) atau Community Health Worker.
Jelasnya, skop tugas PKK ini turut akan diperluaskan meliputi ketiga-tiga penyakit HIV, Hepatitis C, dan STI.
“Jika dahulu HIV dari suntikan dadah adalah 80 peratus namun kini menurun kepada satu peratus menerusi model berkenaan.
“Fokus kita adalah transmisi seksual yang menyumbang paling banyak kepada HIV ini terutama men having sex with men (MSM) dan populasi transgender (TG),” jelasnya. -K!ONLINE


Tiada bukti jangkitan Omicron tingkatkan imuniti
Oleh MOHD YUNUS YAKKUB

16 Januari 2022, 2:46 pm
KLANG – Tiada sebarang bukti dalam pendekatan kesihatan awam dalam dunia menyatakan jangkitan terhadap varian Omicron boleh meningkatkan imuniti dalam masyarakat.
Menteri Kesihatan, Khairy Jamaluddin Abu Bakar berkata, masyarakat diingatkan agar tidak sengaja mendapatkan Covid-19 tidak kira sama ada adalah varian Omicron, Alpha, Delta dan Beta.
“Sebab pertama, kita tidak tahu kesan Covid-19 kepada orang yang dapat Covid-19.
“Kedua adalah kesan jangka panjang terhadap Covid-19 itu. Hari ini mungkin kata Omicron (kesan) mild (sederhana) berbanding delta.
“Jadi kenapa tidak kita dijangkiti Omicron dapat imuniti kelompok dan sebagainya. Tidak terbukti lagi,” katanya pada sidang akhbar selepas merasmikan inisiatif mengakhiri AIDS melalui kerjasama Pintar ‘Go-NGO’ Model KK 2.0 Peringkat Kebangsaan di Klinik Kesihatan Pandamaran di sini.
Beliau berkata demikian bagi mengulas laporan akhbar luar negara berhubung
satu kajian yang dijalankan di Afrika Selatan mendapati bahawa jangkitan terhadap varian Omicron boleh meningkatkan kekebalan komuniti.

Jelas Khairy Jamaluddin, pihaknya terus menasihatkan orang ramai agar mendapatkan dos penggalak bagi meningkatkan imun kesihatan seseorang.
“Jangan menggunakan hujahan (kajian Afrika Selatan) itu untuk tidak mengambil dos penggalak,” tegasnya. -K!ONLINE


Jangan jadi pembelot kepada pasukan – KP Johor
Oleh MOHD SHARKAWI LONDING

16 Januari 2022, 2:43 pm
JOHOR BAHRU – Datuk Kamarul Zaman Mamat dilantik sebagai Ketua Polis Johor yang baharu berkuat kuasa hari ini.
Kamarul Zaman, 58, mengantikan Datuk Ayob Khan Mydin Pitchay yang dilantik sebagai Pengarah Jabatan Siasatan Jenayah Narkotik (JSJN) Bukit Aman.
Majlis penyerahan tugas disempurnakan di Ibu Pejabat Polis Kontinjen (IPK) Johor dan disaksikan Timbalan Ketua Polis Negara, Datuk Razarudin Husain.
Kamarul Zaman yang dilahirkan di Tanah Merah, Kelantan sebelum ini dilantik sebagai Ketua Polis Kedah pada 9 Jun tahun lalu mula menyertai Polis Diraja Malaysia (PDRM) pada tahun 1988.
Sepanjang 34 tahun beliau berkhidmat dalam badan beruniform ini, pelbagai tanggungjawab telah digalasnya termasuk Timbalan Pengarah (Pelucuthakan Harta/Perundangan/Tahanan) Jabatan Siasatan Jenayah Narkotik Bukit Aman dan Ketua Jabatan Siasatan Jenayah di IPK Johor.
Terdahulu, Kamarul Zaman dalam ucapannya menegaskan, pegawai dan anggota polis diingatkan menjaga intergriti, ikhlas dalam menjalankan tugas selain jangan menjadi pembelot kepada pasukan.

“Saya akan mengambil tanggungjawab menggalas tugas secara total untuk memimpin pasukan Polis Johor.
“Demi menyambung kecemerlangan dan kejayaan kemimpinan terdahulu, saya memerlukan sokongan yang padu dari ketua-ketua jabatan, ketua polis daerah, pegawai dan anggota lain-lain pangkat.
“Cemerlang di sini (PDRM), cemerlang di mata masyarakat,”katanya.-K! ONLINE


Tonga dilanda tsunami, tiada ancaman kepada Malaysia
Oleh ALWANI ZAFIRAH

16 Januari 2022, 2:27 pm
PETALING JAYA – Jabatan Meteorologi Malaysia (MetMalaysia) dalam satu kenyataan hari ini memaklumkan tiada ancaman tsunami kepada Malaysia berikutan kejadian letusan gunung berapi di dasar laut yang berlaku di perairan Tonga pada tengah hari semalam.
Menurut Ketua Pengarahnya, Muhammad Helmi Abdullah berkata, keputusan dibuat berdasarkan kepada pemantauan berterusan, semakan bacaan tolok pasang surut serta boya antarabangsa dan tempatan serta maklumat yang dikeluarkan menerusi laman sesawang Regional Tsunami Service Providers (RTSP).
“MetMalaysia akan sentiasa memantau secara berterusan perkembangan kejadian itu dan akan memaklumkan sebarang perkembangan terkini yang berkaitan dari masa ke masa.
“Sila dapatkan maklumat gempa dan amaran tsunami terkini menerusi media sosial dan laman web rasmi MetMalaysia atau di aplikasi myCuaca,” katanya dalam satu kenyataan hari ini.
Terbaharu, tsunami melanda pulau terbesar Tonga, Tongatapu dan menghamburkan ombak ke ibu kota negara kepulauan berkenaan selepas sebuah gunung berapi dasar laut meletus dengan memuntahkan awam abu dan gas ke udara. – K! ONLINE


Lelaki hampir maut ditetak bekas menantu
16 Januari 2022, 2:29 pm
AMPANG – Seorang lelaki warga asing yang juga seorang pekerja buruh binaan hampir menemui ajal selepas ditetak beberapa kali pada bahagian kepala oleh bekas menantunya di sebuah warung sekitar Pandan Jaya semalam.
Dalam tragedi berdarah kira-kira pukul 11 malam itu, mangsa berusia 51 tahun tersebut telah didatangi suspek yang juga seorang penganggur berusia 25 tahun di warung berkenaan.
Ketua Polis Daerah Ampang Jaya, Asisten Komisioner Mohamad Farouk Eshak berkata, suspek yang dipercayai membawa sebilah parang telah menetak mangsa beberapa kali pada bahagian badan dan kepala.
“Siasatan awal mendapati, punca kejadian adalah disebabkan mangsa ada meminta sejumlah wang ganti rugi yang dijanjikan suspek namun akibat menerima desakan daripada mangsa, suspek terus bertindak menetak bekas mentuanya.
“Sejurus menetak mangsa, suspek telah melarikan diri dari lokasi kejadian dan polis sedang giat memburu suspek untuk tindakan lanjut,” katanya dalam kenyataan di sini hari ini.
Mengulas lanjut, mangsa yang mengalami kecederaan pada bahagian belakang kepala, pipi sebelah kiri dan lengan sebelah kiri telah dihantar ke Hospital Ampang untuk menerima rawatan.

“Mangsa dilaporkan berada dalam keadaan stabil dan kini berada di zon kuning di hospital berkenaan dan kes ini akan disiasat mengikut Seksyen 326 Kanun Keseksaan kerana dengan sengaja mendatangkan cedera parah menggunakan senjata atau lain-lain benda berbahaya,” jelasnya. – K! ONLINE.


PTPTN tawar hadiah lumayan hampir RM100,000
Oleh HARRITH HISHAM

16 Januari 2022, 2:36 pm
PETALING JAYA – Perbadanan Tabung Pendidikan Tinggi Nasional (PTPTN) melalui kempen Gong Xi Ang Pow 2022 menawarkan hadiah keseluruhan hampir RM100,000 sempena perayaan Tahun Baharu Cina yang akan disambut pada 1 Februari ini.
PTPTN dalam satu kenyataan berkata, kempen yang bertemakan ‘Gong Xi simpan, Kongsi Ong! Hari-Hari Mesti Mau Simpan Tau’ yang dianjurkan di peringkat negeri pada kali ini terbuka kepada semua pendeposit simpan SSPN iaitu simpan SSPN Prime dan Simpan SSPN Plus.
“Untuk menyertai kempen ini, pendeposit hanya perlu membuat simpanan bersih serendah RM50 dalam tempoh kempen dan akan layak mendapat satu cabutan secara automatik.
“Tempoh promosi kempen adalah selama sebulan bermula 15 Januari 2022 hingga 15 Februari 2022,” katanya.
Dalam pada itu, jelasnya, setiap negeri menawarkan hadiah menarik kepada lapan pemenang iaitu pemenang pertama akan memenangi TV Pintar 4K 50, pemenang kedua pula memenangi periuk tekanan tinggi manakala pemenang ketiga ialah sebuah basikal lipat serta lima pemenang saguhati bernilai RM388.
“Pendeposit simpan SSPN yang menyertai kempen ini bukan sahaja berpeluang untuk memenangi hadiah lumayan, malah akan menikmati pelbagai keistimewaan yang disediakan seperti pemberian dividen yang kompetitif, perlindungan takaful dan pelepasan taksiran cukai pendapatan sehingga RM8,000 setahun,” ujarnya.

Tambahnya, penganjuran kempen itu adalah sebagai tanda penghargaan daripada PTPTN kepada pendeposit yang setia memilih Simpan SSPN sebagai pilihan utama untuk menabung di musim perayaan.
“PTPTN berharap kempen ini akan menarik minat dan menyuntik motivasi masyarakat untuk terus membuat penabungan sekali gus dapat memeriahkan sambutan Tahun Baharu Cina serta mengeratkan lagi hubungan silaturahim masyarakat majmuk selaras dengan konsep Keluarga Malaysia.
“Orang ramai boleh layari portal www.lovesspn,com Untuk mendapatkan maklumat lanjut mengenai kempen Gong Xi Ang Pow 2022, pembukaan akaun simpan SSPN dan penambahan simpanan portal,” katanya. -K!ONLINE


Lelaki jerit minta tolong sebelum tenggelam
Oleh DIYANATUL ATIQAH ZAKARYA

16 Januari 2022, 3:21 pm
MELAKA – Seorang lelaki sempat menjerit meminta tolong sebelum dia lemas dibawa arus di Sungai Malim, di sini, pagi tadi.
Ketua Polis Daerah Melaka Tengah, Asisten Komisioner Christopher Patit berkata, mayat mangsa yang belum dikenalpasti identiti itu ditemui pada pukul 10.30 pagi oleh pasukan bomba.
Katanya, terdapat saksi yang melihat kejadian tersebut dan mendakwa mendengar mangsa menjerit meminta tolong sebelum tenggelam dibawa arus.
“Ketika kejadian saksi tersebut sedang memancing dan ternampak si mati berjalan turun ke tebing sungai tersebut.
“Mangsa bagaimanapun dipercayai tergelincir dan sempat menjerit meminta tolong sambil tangan terkapai-kapai sebelum tenggelam dibawa arus” katanya ketika dihubungi di sini, hari ini.
Mengulas lanjut, beliau berkata, saksi tersebut kemudian membuat panggilan kecemasan kes orang hanyut pada pukul 8.20 pagi.

“Soal siasat dilakukan, dia (saksi) tidak pasti mengapa si mati turun ke tebing sungai, namun sebelum kejadian mangsa dilihat bermundar-mandir di kawasan tersebut.
“Mayat mangsa yang dipercayai berusia 30-an telah ditemui pasukan bomba pada kira-kira 15 meter dari tebing sungai,” katanya. -K! ONLINE


328 peralatan elektrik dibaiki sukarelawan program SWCorp
Oleh AMREE AHMAD

16 Januari 2022, 2:54 pm
PUTRAJAYA – Seramai 150 sukarelawan ‘menyingsing lengan’ membaik pulih sebanyak 328 peralatan elektrik milik mangsa banjir besar di Taman Sri Nanding, Hulu Langat, Selangor.
Menteri Perumahan dan Kerajaan Tempatan, Datuk Seri Reezal Merican Naina Merican berkata, langkah itu menjimatkan kerugian hampir RM500,000 jika peralatan tersebut dibuang.
“Antara yang dibaik pulih ialah peti sejuk, kipas angin, penyaman udara dan mesin basuh,” katanya menerusi hantaran dalam akaun sosial beliau semalam dengan foto dilampirkan.
Inisiatif pasca banjir tersebut ujar beliau, merupakan sebahagian Program Bersamamu dilaksanakan oleh Perbadanan Pengurusan Sisa Pepejal dan Pembersihan Awam (SWCorp.) -K! ONLINE


14 kawasan di Kerian, Larut Matang Selama alami gangguan air
Oleh WAT KAMAL ABAS

16 Januari 2022, 3:15 pm
TAIPING – Sebanyak 14 kawasan dalam daerah Larut Matang Selama dan satu kawasan di Kerian akan mengalami gangguan bekalan air bermula esok dan Rabu ini.
Lembaga Air Perak (LAP) dalam satu kenyataan memberitahu, gangguan tersebut disebabkan kerja-kerja pengalihan paip di Taiping dan pemasangan pressure reducing valve (PRV)di Selama.
Menurut kenyataan itu, antara kawasan terjejas pada Isnin ini bermula pukul 10 pagi hingga 6 petang ialah di Kampung Changkat Lobak (Kerian), Sungai Malau, Kampung Tebing Tinggi, sepanjang jalan Kubu Gajah ke Changkat Lobak, Taman Kamunting Permai serta kawasan sekitarnya.
“Pada Rabu pula lokasi terjejas ialah keseluruhan Batu 14 Batu Kurau, Ulu Sepetang, Pondok Tanjung,Taman Kota Wira, Changkat Larah,Taman Kamunting Mutiara,Taman Lela,Taman Rakyat,Taman Juta dan Kampung Sungai Relong.
“Sehubungan dengan itu,pengguna yang terlibat dinasihatkan dapat membuat persediaan awal dengan menyimpan bekalan air yang mencukupi,” ujar kenyataan tersebut.
Sebarang pertanyaan orang ramai boleh menghubungi talian LAP 1-800-88-788 atau menerusi LAP Careline 15353. -K! ONLINE


Polis siasat dakwaan Terence
Oleh ASLIZA MUSA

16 Januari 2022, 2:24 pm
IPOH – Polis akan menyiasat dakwaan Ahli Dewan Undangan Negeri (ADUN) Pasir Bedamar, Terence Naidu mengenai ada individu memasukkan sesuatu ke dalam minumannya sebelum dia ditahan polis dalam serbuan di sebuah kelab malam di Perai, Pulau Pinang, Khamis lalu.
Pengarah Jabatan Siasatan Jenayah Narkotik (JSJN), Datuk Ayob Khan Mydin Pitchay berkata, wakil rakyat itu telah pun membuat laporan polis dan siasatan mengenai dakwaan tersebut sedang dijalankan pihaknya.
“Individu itu (Terence) telah membuat laporan polis yang mengatakan ada orang memasukkan bahan dalam minumannya. Dakwaan itu kita akan siasat.
“Sesiapa sahaja boleh buat dakwaan dan buat laporan polis, jadi biar polis siasat. Kita akan siasat selengkap-lengkapnya sebelum menghantar kertas siasatan itu kepada Timbalan Pendakwa Raya untuk tindakan lanjut,” katanya dalam sidang akhbar di Ibu Pejabat Polis Kontinjen (IPK) Perak di sini hari ini.
Turut hadir Ketua Polis Perak, Datuk Mior Faridalathrash Wahid.
Menurut beliau, sampel (air kencing) ADUN daripada DAP itu telah dihantar ke Jabatan Patalogi untuk ujian lanjut bagi mendapatkan laporan lengkap.

Dalam serbuan pada pukul 9 malam Khamis lalu, Terence, 54, ditahan polis dan didakwa positif menggunakan bahan terlarang.
Terence yang merupakan ADUN Perak selama dua penggal dan merupakan seorang peguam itu bagaimanapun dibebaskan dengan jaminan polis selepas direman sehari. -K! ONLINE


Wanita teruja jumpa tandas ‘kayangan’
Oleh KOSMO!

16 Januari 2022, 2:38 pm
PETALING JAYA – Seorang wanita berkongsi perasaan terujanya dapat menggunakan tandas awam bertemakan ‘kayangan’ di sebuah stesen minyak.
Melalui perkongsian video di laman Facebook Erra Nik Yahya, memaparkan keterujaan wanita tersebut yang mengakui itu merupakan kali pertama dia melihat tandas awam dihias dengan cantik dan tidak mengenakan sebarang bayaran kepada penggunanya.
“First time jumpa tandas kayangan di stesen minyak di Melor, kelantan. Teruja teruk aku.
“Mungkin sesetengah orang akan berfikir “terlalu memuja tempat kotor” tapi bagi aku ini satu
kepuasan pada pemilik dan juga boleh membuka mata ramai orang untuk menjaga kebersihan,” katanya.
Dalam video tersebut, dapat dilihat terdapat pelbagai kemudahan disediakan seperti pendingin hawa, televisyen, meja solek, radio serta mesin penapis air.
Wanita berkenaan turut mengucapkan tahniah kepada seorang individu yang dipercayai merupakan pemilik stesen minyak tersebut, iaitu Datuk Dr. Ahmad Omar.

Tinjauan Kosmo! di ruang komen mendapati orang ramai memuji usaha pemilik stesen minyak tersebut dalam menyediakan tandas awam yang selesa untuk pelanggannya.
“Banyak kali dah dengar orang bercerita pasal tandas ini. Baru betul-betul dapat tengok kali ni, memang wow,” kata Mirdawati.
“Alamatnya beraturlah menunggu. Siap boleh tengok ‘movie’,” kata Abdul Manaf.
“Cantik betul tandas dia, berapa agaknya berhabis duit nak bayar aircond tu,” kata Sapavi. – K! ONLINE


Filipina perkukuh tentera, beli 32 helikopter Black Hawk
Oleh KOSMO!

17 Januari 2022, 7:00 pm
MANILA – Kerajaan Filipina akan membeli 32 buah helikopter jenis Black Hawk bernilai sekitar AS$620 juta (RM2.59 bilion) dalam usaha untuk meningkatkan keupayaan ketenteraannya, lapor laman berita Wion News semalam.
Setiausaha Pertahanan Filipina, Delfin Lorenzan berkata, helikopter jenis S-70i Black Hawk itu akan mula dibekalkan oleh sebuah firma dari Poland yang dimiliki oleh firma pertahanan aeroangkasa ternama Amerika Syarikat (AS), Lockheed Martin.
“Kekurangan pesawat pengangkutan dan helikopter tidak pernah menjadi sebegitu teruk seperti yang dihadapi semasa pandemik Covid-19 dan selepas Taufan Rai melanda,’’ katanya.
 “Ini diburukkan lagi dengan helikopter sedia ada jenis Huey yang sudah lama dan tidak ekonomi untuk dikekalkan,’’ tambah beliau.
Awal tahun lalu, kerajaan Filipina telah mendapatkan 16 buah helikopter jenis S-70i Black Hawk untuk menggantikan helikopter Bell UH-1H milik pasukan tentera udara.
Kesemua armada helikopter Black Hawk tersebut dilarang untuk diterbangkan pada Jun tahun lalu berikutan nahas yang berlaku semasa latihan penerbangan pada waktu malam.

Siasatan mendapati ia secara tidak sengaja diterbangkan memasuki kawasan ribut petir sehingga menyebabkan juruterbang sukar mengendalikannya. – Agensi


‘Walk in’ dos penggalak untuk warga emas Rabu ini
Oleh PETAH WAZZAN ISKANDAR

17 Januari 2022, 7:02 pm
PUTRAJAYA – Pelaksanaan vaksinasi secara ‘walk in’ bagi dos penggalak akan dilaksanakan setiap hari kecuali cuti umum di empat Pusat Pemberian Vaksin (PPV) Integrasi di Lembah Klang, bermula Rabu ini.
Kementerian Kesihatan (KKM) dalam satu kenyataan menyebut, warga emas yang ingin hadir secara ‘walk in’perlu mempunyai sijil vaksinasi digital yang lengkap di dalam aplikasi MySejahtera bagi melancarkan proses vaksinasi dos penggalak.
Katanya, empat PPV itu adalah PPV World Trade Centre, Kuala Lumpur; PPV Axiata Arena, Bukit Jalil; PPV Ideal Convention Centre, Shah Alam yang semuanya beroperasi dari pukul 2 petang hingga 8 malam manakala Soka Gakkai, Klang pula, 12 tengah hari hingga 4 petang.
“Bagi PPV Offsite di Selangor, Kuala Lumpur serta Putrajaya, Negeri Sembilan, Melaka, Pulau Pinang dan Sarawak akan turut melaksanakan perkhidmatan vaksinasi secara ‘walk in’ kepada warga emas mulai 24 Januari ini.
“Senarai lengkap PPV Offsite yang terlibat akan akan diumumkan oleh pihak ProtectHealth Corporation tidak lama lagi,” kata kenyataan itu hari ini.
Kenyataan itu menyebut, buat masa ini temujanji di PPV Integrasi di Lembah Klang diberikan kepada individu yang telah menerima dos lengkap AstraZeneca atau Sinovac untuk diberikan dos penggalak vaksin AstraZeneca.

Bermula Rabu ini, vaksin Pfizer juga akan dibekalkan di semua PPV terlibat khususnya bagi individu tertentu seperti ibu hamil yang telah menerima temujanji atau individu yang mempunyai kontraindikasi terhadap vaksin AstraZeneca.
“Sehingga semalam,liputan vaksinasi dos penggalak bagi warga emas berumur 60 tahun dan ke atas di negeri Selangor, Kuala Lumpur serta Putrajaya, Negeri Sembilan, Melaka, Pulau Pinang dan Sarawak telah mencapai lebih 70 peratus.
“Ini susulan warga emas berumur 60 tahun dan ke atas yang telah menerima dos lengkap selepas tempoh tiga bulan daripada dos terakhir adalah layak untuk menerima dos penggalak,” katanya.
Kenyataan itu turut menjelaskan, Program Imunisasi Covid-19 Kebangsaan – Booster (PICK-B) telah bermula pada 13 Oktober lalu sebagai satu daripada langkah mengawal pandemik Covid-19.
“Malah sehingga semalam, sebanyak 9,364,326 atau 40.0 peratus populasi Malaysia berumur 18 tahun dan ke atas telah menerima dos penggalak.
“Bagi mempertingkatkan lagi kapasiti pemberian vaksin di Lembah Klang, empat PPV integrasi telah dibuka bermula 15 Januari lalu iaitu World Trade Centre, Kuala Lumpur; Axiata Arena, Bukit Jalil; Ideal Convention Centre, Shah Alam; dan Dewan Soka Gakkai, Klang,” katanya.-K! ONLINE.


Australia pasrah, sedia hidup bersama Covid-19
Oleh KOSMO!

17 Januari 2022, 8:30 pm
SYDNEY – Perdana Menteri Australia, Scott Morrison memaklumkan bahawa negara itu sudah bersedia untuk hidup bersama virus Covid-19 setelah sasaran vaksinasi dicapai, lapor rangkaian televisyen NBC News.
Oleh yang demikian, kerajaan Australia akan menamatkan sekatan pergerakan dan membuka semula sempadan dalam negara dan antarabangsa.
Ketika strategi itu mula dirancang, varian Omicron yang pantas merebak pula muncul. Jumlah kes harian meningkat di Australia daripada sekitar 1,000 sehari kepada lebih daripada 100,000 sehari dalam masa sebulan.
Dalam pada itu, gejala-gejala yang cuba dielakkan di negara itu mula dikesan dengan sistem kesihatan mula merundum. Rak-rak di pasar raya juga kosong kerana pekerja yang sakit tinggal di rumah.
Disebalik lonjakan kes, kebanyakan negeri dan wilayah di negara itu telah membiarkan virus tersebut merebak dengan pengkritik-pengkritik  melabelkannya sebagai pendekatan ‘biar Covid-19 merebak’.
Peraturan pemakaian pelitup muka serta pendaftaran masuk ke sesebuah tempat menggunakan aplikasi vaksinasi kerajaan untuk tujuan pengesanan akan dilonggarkan.

Alexandra Martiniuk yang merupakan profesor dan ahli epidemiologi di Universiti Sydney berkata, keputusan yang dilakukan oleh kerajaan ketika ini adalah tidak sesuai.
“Beberapa negeri dan wilayah mula mengurangkan sekatan biarpun varian Omicron menular. Saintis, pakar lain serta orang awam bertanya sama ada tindakan ini betul atau tidak.
“Kita sepatutnya menukar rancangan apabila Omicron menular dan tidak patut meneruskannya tanpa menjangkakan kesan akan datang,’’ jelas beliau. – Agensi


Tular gadis berkahwin tanpa suami, hanya ‘ditemani’ keris
Oleh KOSMO!

17 Januari 2022, 7:30 pm
JAKARTA – Seorang gadis terpaksa melalui detik menyedihkan apabila berkahwin tanpa calon suami dan diganti dengan kehadiran sebilah keris sebagai simbolik lelaki, lapor Suara.com, semalam.
Pengantin perempuan, Ni Putu Melina,22, yang berasal dari Kecamatan Blahbatuh, Pulau Bali melangsungkan majlis tersebut sendirian pada 12 Januari lalu selepas bakal suaminya secara tiba-tiba enggan meneruskan perkahwinan.
Bapa Melina, I Ketut Suwrdita berkata,  punca pembatan perkahwinan adalah kerana sang lelaki enggan mengikut adat tradisional masyarakat Bali iaitu ‘nyentana’
‘Nyentana’ adalah  adat di mana lelaki perlu tinggal di rumah keluarga wanita sehingga isterinya hamil.
“Mereka sudah lama bercinta, namun kerap  putus dan disambung semula. Pada mulanya, bakal suaminya setuju untuk ‘nyentana’ bagi tempoh sehingga anak saya disahkan hamil selepas berkahwin.
“Apabila persiapan perkahwinan sudah selesai, lelaki itu tiba-tiba tidak mahu untuk ‘nyentana’,” jelas Ketut.

Menurut Ketut, dia tidak sampai hati membatalkan majlis perkahwinan itu lalu mengambil keputusan meneruskannya dengan menggantikan sosok suami dengan sebilah keris.
“Saya tidak malu video perkahwinan tanpa suami Melina tular kerana saya mahu orang tua dan gadis-gadis di luar sana ambil pengajaran apa yang berlaku.
“Cukup anak saya seorang yang diperlakukan begini,” jelasnya. – Agensi


Menteri Itali kritik polis malu pakai pelitup muka ‘pink’
Oleh KOSMO!

17 Januari 2022, 9:00 pm
ROM, Itali – Kesatuan polis Itali menerima banyak aduan rasa tidak puas hati  dalam kalangan  anggotanya disebabkan pengedaran pelitup muka berwarna merah jambu kepada mereka, lapor akhbar Daily Star kelmarin.
Menurut Kesatuan Polis Autonomi (SAP) yang mewakili satu per lima pihak berkuasa di negara itu, pemakaian pelitup muka merah jambu merosakkan imej institusi tersebut.
Dalam suratnya kepada Ketua Polis Itali,  Setiausaha Agung SAP, Stefano Paoloni membantah pemakaian pelitup muka merah jambu bagi hampir 20,000 ahlinya.
“Merah jambu bukan warna yang sesuai untuk identiti anggota polis dan kami agak keliru bagaimana warna itu diluluskan oleh pihak atasan.
“Kami menyeru tindakan segera untuk memastikan rakan sekerja berkhidmat dengan pelitup muka warna berbeza contohnya putih, biru atau hitam selaras dengan pakaian seragam polis negara ini,” tulis surat itu.
Dalam masa sama, SAP menafikan pihaknya bersikap prejudis terhadap pelitup muka warna merah jambu namun pemakaiannya bagi anggota polis dibantah berdasarkan dasar seragam polis negara.

Di Twitter, Timbalan Menteri Infrastruktur Itali, Teresa Bellanova menyelar isu tersebut dengan mengatakan penghormatan terhadap pakaian seragam tidak datang dari warna pelitup muka.
“Pakaian seragam dihormati kerana tingkah laku dan integriti kerja anggota tidak kira lelaki atau wanita yang memakainya,” kata Bellanova. – Agensi


BRM FC dapat khidmat Fakri
Oleh AZIZAN HASHIM

17 Januari 2022, 11:58 pm
IPOH – Wakil Perak ke liga M3 2022, BRM FC diperkuatkan apabila mengikat bekas penyerang kebangsaan, Ahmad Fakri Saarani hari ini.
Pengambilan penyerang berusia 32 tahun itu menjadikan tiga pemain berpengalaman menyertai skuad bimbingan jurulatih Manja Man dalam kejohanan  bakal bermula 11 Februari nanti.
Dua lagi pemain ialah Azmeer Yusoff dan Mohd. Fitri Omar.
Pengurus pasukan , Aliff Nor Azaman yakin pengambilan pemain itu mampu meningkatkan kemampuan jentera serangan Kelab dari Kuala Kangsar itu.
“Fakri mengikat kontrak setahun dengan kami. Kehadirannya diyakini meningkat kemampuan pasukan, ” katanya.
Menurut Aliff, pasukan itu bersungguh-sungguh dalam mengejar impian ke Liga Perdana 2023.

Sebanyak 20 pasukan menyertai liga amatur anjuran Liga Bolasepak Amatur (AFL) yang menawarkan hadiah wang tunai RM100,000 itu. -K! ONLINE.


Lagi cubaan seludup ketum dalam skala besar
Oleh NUR NAZLINA NADZARI

17 Januari 2022, 7:05 pm
KUALA PERLIS – Maritim Malaysia (APMM) sekali lagi berjaya menggagalkan cubaan menyeludup daun ketum dalam skala besar apabila merampas 2.3 tan daun tumbuhan tersebut dianggarkan bernilai RM414,000 di perairan negeri ini pada kelmarin.
Rampasan itu merupakan kejayaan kedua terbesar APMM selepas merampas lima tan daun ketum bernilai RM900,000 di perairan Kuala Kedah, Kedah pada 4 Januari lalu.
Pengarah Maritim Negeri Kedah dan Perlis, Laksamana Pertama Maritim Mohd. Zawawi Abdullah memberitahu, pasukan operasi khas mengesan pergerakan sebuah bot fiber tanpa nombor pendaftaran dari Kuala Kedah menuju ke arah sempadan Thailand kira-kira pukul 7.45 pagi.
Katanya, sebuah aset bersama pasukan operasi Zon Maritim Kuala Perlis kemudian diatur gerak bagi memintas dan menyerbu bot tersebut pada kedudukan 1.5 batu nautika barat pantai Sungai Padang, Perlis.
“Sebaik menyedari kehadiran pihak berkuasa yang mengarahkan bot diberhentikan, dua suspek lelaki bertindak menukar haluan dengan berpatah balik ke arah persisiran pantai.
“Mereka kemudian terjun meninggalkan bot serta muatan bagi melarikan diri dengan berenang ke daratan berhampiran, namun gagal apabila kedua-dua suspek berusia 25 dan 40 tahun ditahan anggota penguat kuasa,” katanya pada sidang akhbar di sini hari ini.

Menurut beliau, hasil pemeriksaan ke atas bot itu menemui 230 bungkusan plastik hitam disyaki daun ketum dengan anggaran berat 2.3 tan yang disembunyikan di dalam ruang simpanan ikan.
“Pemeriksaan lanjut menemui beg kecil berwarna hitam yang mengandungi dua peket kecil plastik berwarna putih disyaki pil kuda berjumlah 100 biji dianggarkan bernilai RM2,500.
“Kita turut menemui dua peket kecil plastik berwarna putih disyaki syabu seberat 1.72 gram dianggarkan bernilai RM688 dan tiga peket kecil plastik berwarna putih disyaki heroin seberat 1.47 gram dianggarkan bernilai RM 117.60,” ujarnya. – K! ONLINE.


Wanita kumpul 10,000 beg beli-belah
Oleh KOSMO!

17 Januari 2022, 8:00 pm
LONDON – Seorang wanita di Britain mengambil masa bertahun-tahun untuk mengumpulkan sebanyak 10,000 beg beli-belah, lapor laman berita Metro UK semalam.
Angela Aberdare, 55, dari Wales, menyimpan koleksi beg beli-belah tersebut dalam ruang simpanan yang dibina khas di kilang suaminya.
Wanita itu telah menyimpan beg beli-belah selama 40 tahun iaitu sejak dia berusia 11 tahun.
Minat itu muncul pada penghujung tahun 1976 ketika dia bersama keluarganya melakukan persiapan untuk menyertai acara Jubli Perak Ratu Elizabeth II.
“Orang ramai mengibarkan bendera Union Jack di mana-mana sahaja. Jadi kebanyakan kedai mengeluarkan beg beli-belah khusus bagi acara tersebut,’’ jelas Angela.
Dalam masa setahun sahaja, Angela dapat mengumpulkan sebanyak 200 beg beli-belah daripada pelbagai kedai seperti F. W. Woolworth yang telah ditutup. -Agensi


Ali XPDC kumpul dana untuk Tahfiz Ulumulquran Wal Ahadith
Oleh ABDUL RAZAK IDRIS

17 Januari 2022, 6:32 pm
KLANG – Penyanyi terkenal, Ali XPDC, bakal mengadakan persembahan bercorak muzikal Islamik bagi mengisi tabung Pusat Tahfiz Ulumulquran Wal Ahadith, Kampung Rantau Panjang di sini.
Persembahan pada 26 Februari depan turut melibatkan beberapa penyanyi pada eranya termasuk Ijam Medicine di pekarangan pusat tahfiz tersebut.
Menurut Ali atau nama sebenarnya, Mohd.Ali Ismail, walaupun pernah menerima rawatan sakit jantung dan semput namun dia begitu teruja dalam membantu pusat tahfiz tersebut.
Dia yang juga Duta pusat tahfiz berkenaan memberitahu, pihaknya menyasarkan sumbangan sebanyak RM 200,000 bagi menampung kos gaji 34 pengajar, pekerja pentadbiran dan makanan pelajar.
“Lagu-lagu adalah bercorak kerohanian dan sesuai untuk hiburan seisi keluarga selain turut diisi dengan perkongsian ilmu agama.
“Pembelian kerusi untuk persembahan amal tersebut melibatkan tiga kategori iaitu platinum dengan harga RM200, emas RM150 dan perak RM100,” katanya kepada pemberita ketika sesi bersama penaja dari Syarikat Bazenda Sdn.Bhd.di pusat tahfiz tersebut, hari ini.

Sementara itu Pengerusi pusat tahfiz itu, Roslan Ariffin berkata, pusat berkenaan telah dibuka sejak 2011 dengan mempunyai 220 pelajar dan hanya mengenakan yuran RM150 seorang setiap bulan.
“Sememangnya yuran kita rendah bagi memastikan ramai yang dapat belajar di sini.
“Pelajar kita bukan sahaja pelajar tempatan, malahan kita ada pelajar dari Kemboja dan Vietnam,” jelasnya.
Sehubungan itu, mereka yang berminat boleh menghubungi Roslan ditalian 0162446567. -K! ONLINE.


Tular laporan polis ADUN cabul wanita ahli parti politik
Oleh MASTURAH SURADI

17 Januari 2022, 11:52 pm
KOTA TINGGI – Tular laporan polis dibuat seorang wanita dipercayai ahli parti sebuah politik yang mendakwa dicabul sebanyak empat kali oleh seorang Ahli Dewan Undangan Negeri (ADUN) Johor.
Ketua Polis Daerah Kota Tinggi, Superintendan Hussin Zamora ketika dihubungi mengesahkan menerima laporan itu dan memaklumkan pihak polis sedang menyiasat kes berkenaan.
Katanya, pihak polis menerima laporan berhubung dakwaan salah laku ADUN terbabit terhadap wanita berumur 26 tahun itu di Balai Polis Kota Tinggi pada kira-kira 11.30 pagi tadi.
“Ya, ada terima. Kes berkenaan sedang disiasat,”katanya ringkas.
Menerusi laporan tular itu mangsa mendakwa telah diganggu secara seksual ketika hadir ke program dihadiri ADUN berkenaan.
Wanita itu mendakwa kejadian pertama berlaku pada 2 Januari lalu namun bertindak mendiamkan diri kerana takut berlaku perkara yang tidak diingini.

Kejadian kedua dan ketiga pula berlaku pada 3 Januari serta 12 Januari namun mangsa mendakwa tidak berani untuk menceritakan perkara itu kerana memikirkan status selain bimbang dinafikan perkara itu.
Kejadian terakhir berlaku pada 13 Januari sebelum mangsa nekad membuat laporan polis selepas diraba dibahagian sulit.
Sementara itu, ADUN berkenaan menyifatkan perkara itu adalah sebagai serangan politik kepada dirinya.
ADUN berkenaan yang dihubungi mengakui beliau mengenali wanita itu hanya sebagai seorang Ahli Jawatankuasa di daerah itu sejak setahun lalu dan tidak lebih daripada itu.
“Saya maklum perkara itu bagi saya ruang berbincang dengan peguam saya kemudian saya akan beritahu bagaimana. Saya memang kenal dia baru setahun, dia dalam Ahli Jawatankuasa. Saya minta maaf bagi saya bercakap dengan peguam saya dahulu,”katanya.-K! ONLINE.


Isteri diminati wanita lain kerana penampilan tomboi
Oleh KOSMO!

17 Januari 2022, 5:39 pm
JAKARTA – Seorang wanita mendapat perhatian netizen gara-gara menceritakan kisahnya yang selalu disukai wanita lain kerana disalah anggap sebagai seorang lelaki, lapor laman berita Suara.com.
Video itu dimuat naik ke akaun TikTok bernama @ vianitaekarini.
Menerusi video yang dikongsikan, seorang wanita berperwatakan tomboi yang memakai baju t-shirt hitam dilihat sedang makan bersama suaminya di sebuah kafe.
“Risiko mempunyai isteri tomboi, selalu diminati oleh perempuan lain padahal sedang lepak bersama suami sendiri,’’ tulis wanita itu dalam video tersebut.
Wanita itu kemudian menghalakan kamera ke arah suaminya yang sedang duduk di sebelahnya.
Rata-rata netizen di ruangan komen mengakui terpedaya dengan video tersebut kerana menyangka wanita itu adalah seorang lelaki.

“Kakak ini terlebih nampak macam lelaki, kacak sangat,’’ tulis seorang netizen.
“Aduh aku tertipu,’’ tulis netizen lain. – Agensi


Jenazah ibu dipenggal anak selamat dikebumi
Oleh ISKANDAR SHAH MOHAMED

17 Januari 2022, 6:05 pm
KUALA SELANGOR – Jenazah seorang wanita yang maut dipenggal anak lelakinya di rumah mereka di Kampung Baru Pasir Penambang di sini, kelmarin selamat dikebumikan hari ini.
Jenazah Allahyarham yang berusia 56 tahun dikebumikan di Tanah Perkuburan Islam Kampung Permatang di sini, kira-kira pukul 5.20 petang tadi.
Terdahulu, jenazah itu yang dibawa dari Hospital Sungai Buloh tiba di Surau An Nur Kampung Baru Pasir Penambang untuk disembahyangkan.
Puluhan ahli keluarga dan saudara mara turut menghadiri urusan pengebumian Allahyarham.
Terdahulu, Kosmo! melaporkan seorang ibu menemui ajal dalam keadaan mengerikan apabila kepalanya dipenggal oleh anak sendiri sebelum jasadnya yang berlumuran darah dibiar terbaring di ruang tamu dalam kejadian di Kampung Baru Pasir Penambang, Kuala Selangor kelmarin. -K! ONLINE


Masih gagal kesan Kamaliah
Oleh ASLIZA MUSA

17 Januari 2022, 6:29 pm
GERIK – Pasukan penyelamat masih meneruskan pencarian seorang kanak-kanak perempuan Orang Asli yang hilang di Kampung Selaur berhampiran Kampung Padang Jeri dekat sini yang masuk hari keempat.
Hingga kini pasukan penyelamat tidak menemui petunjuk positif meskipun kawasan pencarian telah diperluaskan sehingga 10 kilometer (km).
Ketua Balai Bomba dan Penyelamat (BBP) Gerik, Azizan Aziz berkata, gerakan mencari mangsa, Kamaliah Anab berusia 10 tahun itu melibatkan seramai 37 anggota pelbagai agensi.
Menurut beliau, ia turut melibatkan Pasukan Khas Taktikal Operasi Penyelamat Malaysia (STORM), Pasukan Multi Skill Team (MUST) dan Unit Anjing Pengesan (K9).
“Antara kesukaran kerana keadaan kawasan yang mempunyai cerun tinggi selain tiada talian komunikasi di lokasi kali terakhir mangsa dilihat.
“Anggota juga terpaksa bermalam di dalam hutan yang mengambil masa dua jam perjalanan,”
katanya di sini hari ini.

Operasi turut dibantu polis, Jabatan Kemajuan Orang Asli (Jakoa) dan Jabatan Kemajuan Islam Malaysia (Jakim).
“Jabatan Perlindungan Hidupan Liar dan Taman Negara (Perhilitan), Pasukan Gerakan Am (PGA), Sapura Komunikasi dan penduduk kampung juga turut serta dalam operasi berkenaan,” katanya.
Kamaliah kali terakhir dilihat memakai baju kuning dan seluar biru ketika dia mengikuti keluarganya mencari hasil rotan di kawasan Hutan Temengor dekat sini.
Kehilangan mangsa disedari sekitar pukul 4.30 petang sebaik sahaja keluarganya dan penduduk lain tiba di kampung selepas mencari hasil rotan. – K! ONLINE.